text:
Koɗo ɓurnooɗo tijjeede e ɗiiɗoo lebbi, mo garal mum heewtunoo rajooji, wanngii e teleeji, haɗi jaayndiyankooɓe, jirwinooɓe e winndooɓe ɗoyli e fooftere, hono Alhajji Baaba Maal, jaɓɓaama takkusaan ñalnde 5 lewru mbooy(mars) 2016, jaɓɓungal pattamlamal to Boowal laaɗe-diwooje Nuwaasot. Jaɓɓii mo ko Fedde Subalɓe, noddirteende “Subalɓe Ŋawle-Ƴella”, e gardagol Mbooc Abuu Maariyeta Mammadu.
Koɗo ɓurnooɗo tijjeede e ɗiiɗoo lebbi, mo garal mum heewtunoo rajooji, wanngii e teleeji, haɗi jaayndiyankooɓe, jirwinooɓe e winndooɓe ɗoyli e fooftere, hono Alhajji Baaba Maal, jaɓɓaama takkusaan ñalnde 5 lewru mbooy(mars) 2016, jaɓɓungal pattamlamal to Boowal laaɗe-diwooje Nuwaasot. Jaɓɓii mo ko Fedde Subalɓe, noddirteende “Subalɓe Ŋawle-Ƴella”, e gardagol Mbooc Abuu Maariyeta Mammadu.
Nde o tellii e laana, heedde 17w50h, tawi ko hooreejo fedde ndee e Aliiw Jibiriiru Saar ena padndii mo. O salmondiri e jamaanu keewngu, keewngu doole caggal boowal ngal. Subalɓe rewɓe e worɓe, sehilaaɓe Baaba Maal e Daande Leñol e tampanooɓe Pinal e kala fannu, alaa keddiiɗo so wonaa mo ngantu teppunoo. Subalɓe ko aadiyankooɓe, annduɓe fotde, suusɓe teddungal, waawɓe ñaantungal. O hollaa teddungal ngaari ngelooba ummoraade e gorko biyeteeɗo Hajji Bah lollirɗo Naango e innde Fedde Subalɓe. Caggal calminaali e bismaango, werlaaji ndunnji, mbaɗi gorwoccol, tiindii Otel Tufoyla, jippinoyde Alhajji Baaba Maal.
Oon jamma e jamma janngo mum, Baaba Maal e Daande Leñol mbaɗani fedde subalɓe kiirɗeeli ɗiɗi pattamlami haa yimɓe fof mbeltii.
E wiyde Mbooc Abuu Maariyeta, hooreejo Fedde ndee wonde ɓe ngaddiri Baaba Maal e Daande Leñol e ngol laawol ko ngam jaɓɓaade e tammbaade dillannde NANN-K (Ndema, Awo, Ngaynaaka e Ngaynaaka-Karallaagal). Fedde ndee ena heɓii darodaade e Daande Leñol haa paandaale ɗee njettoo ɗo ɗe tijjanoo ɗoo.
Jamaanu keewngu naatii e Nuwaasot sabaabu nde kiirɗeeli ɗii. Ɗo cate fedde ndee ngonnoo fof, yimɓe mumen nootitiima ko jiidaa e pelle pinal gonɗe e laamorgo Muritani.
Tesko-ɗen wonde Fedde Subalɓe ndee sosaa ko e hitaande 1969 e nder Nuwaasot laamorgo leydi Muritani maa mbiyen nde dañii hikka duuɓi 47. Ɓulninooɓe miijo ngoo ngadii hollitde ngo ko mawɗo biyeteeɗo Abdarahmaani Saalif Sih, baaba mum Hawooy Abdarahmaani Sih, jeyaaɗo to Seeno Busooɓe e nder falnde Laaw. Oon weltii heen, semmbini ɓe. Nii woni fedde ndee sosaa. Tuggude e nde nde sosaa fayde ɗo nde woni hannde ɗoo, nde meeɗaani lohde so wonaa e kitaale caɗeele 1989 fayde 1991.
Tuggude kadi nde nde ɓamti fayde ɗoo, nde daraaki. Nde dañii ɓeeɗoo hooreeɓe:
– Aamadu Ñaŋ jeyaaɗo to Waalalde
– Gaajo Abdullaay mo Mbaañ
– Hammadi Sek to Njofaan Soorokum
– Ñaŋ Abdul Muktaar jeyaaɗo to Jowol Rewo
– Aamadu Tijjaani Ñaŋ mo Kundel
– Sammba Sih to Sorimalee
– Nduubaan Jallo jeyaaɗo to Wenndiŋ
– Baliyaa Jaw jeyaaɗo to Kundel
– Jah Abdarahmaani to Jowol Rewo
– Mbooc Abuu Maariyeta Mammadu, jeyaaɗo Sahre Ndoogu, gardiiɗo hannde fedde ndee.
To bannge hooreeɓe teddungal, Fedde Subalɓe suɓii ko keele e nder e nder cubalooji, resndi ɗumen fotde e teddungal:
– Joop Hammadi Kaaliidu jeyaaɗo to Mbaañ
– Caam Jommbaar to Wocci
– Farba Habiibu Njaay mo Kayhayɗi
– Sih Hammadi Sammba jeyaaɗo to Sahre Sukki
– Mbooc Aamadu Usmaan jeyaaɗo to Sahre Ndoogu
– Abda Bookar Joop to Wallaa
Fedde Subalɓe ndee ko fedde jokkere enɗam wonnoo gila nde sosaa. Kala ko terɗe mayre ndañnoo walla ko heptinoo ɗumen, so jam walla so tanaa, ende darotonoo heen. Hikka noon e ndeeɗoo hitaande 2016, nde waylii jaɓɓal, nde waɗtaama ONG darantooɗo awo, ndema, ngaynaako e pinal. Nde heɓtinaama e laamu, nde heɓii ɗerewol mayre (récépissé). Ko ɗuum addani nde yiɗde gollodaade e NANN-K mo Baaba Maal sabu renndude won e fannuuji. Yo Geno won ballo!
Njaay Saydu Aamadu


c: text/html

text:
MUHAMMADU BUHARI WAƊII JAHAANGAL ARANNDEWAL NDEN WATTIKE SUMMAATTARE ARANNDEERE
Muhammadu Buhari waɗii jahaangal aranndewal gila nde ñawu Koroona haɗi woosaaki e naatootiral hakkunde lesɗele adunaaru. Nden hannde woni ñalannde nde o fuɗɗi wattaaki summaattaare. Nde laati gila ñawu Koroona naatoy o meeɗaay yiideeki e summaattaare nden.
Muhammadu Buhari ni, gila nde waɗata moɓtorde e majaliisaaɓe laamu maako o meeɗaay wattaaki summaattaare. Nihi waɗi jaayndiyanko’en e yimɓe e maa cuuɗi jaayɗe waɗi ka peluki-mo, dow woppuki diidangol resaangol ngam faddaaki saakaaki ñawu Koroona hakkunde ummaatoore, ngol wattaaki summaataare.
Non kanko maa hooreejo lesdi Amrika, Donald Trump, o anndiraama e soynde wattaaki summaataare nden, naaki nder asaweeje caaliiɗe o yiidaa e summaataare. See ndaa kanko maa hooreejo Naajeeriya on, mo meeɗaa-no wattaki-nde gila naatoyki ñawu ngun lebbi jowi caaliiɗi, hannde o wattike raneere tar, to lesdi Mali.
Hooreejo lesdi Naajeeriya ndin ni, yahii lesdi Mali, to ɓe pottata e ardiiɗo lesdi Nijaar, Mammadou Issoufou, e Nana Akufo Addo hooreejo Ghana, e kadi hooreejo Koddiwaar Alassane Ouattara, ngam narridinki hooreejo lesdi Mali ndin Boubacar Keita e turtooɓe lesdi ndin, ngiɗɓe hooreejo lesdi Mali ndin jippoo gila laamu lesdi ndin. Sabu ɓillaaji ɗi ɓe pelirta-mo e tampuki ngasninki-ɗi. Nder ɓillaaji ɗin haa e soynde rento, war-hoore e kadi talkaaku hakkunde ummaatoore lesdi ndin.
Hooreejo Naajeeriya Muhammadu Buhari, anndiraama e ɗuuɗgal jahaale yaaki lesɗele winndere. Ammaa daliila naatoyki ñawu Koroona, kaɗungu kala woosaaki hakkunde lesɗele ɗen, waɗi kanko maa hooreejo Naajeeriya on, o muñani jahaale maako ɗen, o jooɗi to Naajeeriya.
- windande Siraajo Teete

robotstxt: allowed

filter: keep


text:
Ko e hitaande 1977, fedde Ngenndiiji Ndentuɗi toɗɗii ñalawma 8 marsa yo won « ñalngu winndereewu hakkeeji rewɓe ». Jibini nguuɗoo ñalngu noon ko kareeli tiiɗɗi ɗi rewɓe kaɓaa e nder leyɗeele hoyre-jawdiyankeeje Orop e Amerik e teeminannde noogaasiire ndee ngam ɗaɓɓude yo ɓe moƴƴinane sifaa no ɓe gollortoo nih, kadi ɓe ndokkee hakke wootde.
Ko e nder batu rewɓe « ndenndiin winnderiiwo » (Internationale socialiste) njooɗinoongu to Kopenhag, leydi Danmark e hitaande 1910, debbo harbiyanke almaañnaajo ina wiyee Kalaraa Setkin ñaagii yo rewɓe toɗɗane ñalngu e nder hitaande, wona maanditaare kareeli rewɓe ngam yiylaade hakkeeji mum en. E nguun batu, ko ina wona 100 debbo nelaaɗo, ummiiɓe e 17 leydi ndentii ɗoon.
E nder hitaande reftunde heen, seppooji rewɓe moolanaaɗi moolee mbaɗii e yoga leyɗeele, ko wayi no Almaañ, Siwis, Danmark, Dowlaaji Dentuɗi Amerik ekn. E hitaande 1912, ñalawma oo mawniinaa to Farayse, Holanda e Riisii.
Eɗen teskoo e oon tuuma, luure ina mawni e ɗeen leyɗeele, leñamaagu ina doolni, ko ɗum addi hare adunaare adannde (première guerre mondiale 1914-1918). Hare ndee jibinii boneeji haa keewi, heege sarii, maayɓe keewi, rewɓe mbaɗti e hare mum en wulaango yo hare ndee dartoo, ɓe mbiyi yo ɓe ngummin hare feewde e hare ndee (guerre contre la guerre), yo worɓe yahɓe haɓoyeede ɓee ngartu, yo cogguuli nguura uste ekn, ekn.
Ko e oon tuuma kadi filñitere rewolisyoŋ Riisii (1917) waɗi tawi rewɓe ina njogii heen darnde maantinde, ñalawma 8 marsa sompaa toon « ñalngu rewɓe ».
Ndeke noon 8 marsa ko ñalawma hare wonande rewɓe ngam yooltude hujjaaji mum en, wonaa juulde, wonaa pijirlooji, alaa, ko ñalawma mo rewɓe ɗo ngoni kala, poti betde ɗo njahrata e hare mum en e teskaade ngoƴaaji yonta oo. Ko ɗum waɗi fedde Ngenndiiji Dentuɗi, hitaande kala ina rokka ñalngu ngu tiitoonde, yeru e hitaande hikka ndee, hono 2018, tiitoonde ndee ko « sahaa oo yontii : rewɓe hirjinooɓe e nder nokkuuji dowri kam e nokkuuji teeru yo mbaylu nguurndam rewɓe ». Ɓe mberlii e internet Hashtags = jooni eɗen ngolloo =. Ɗum firti ko caggal nde konngol wellitaa, yonti ko golle. Ko nih woni, to Espaañ, ko ɓuri miliyoŋaaji joy rewɓe mbaɗi geroo (hono o geroo meeɗaa yiyeede toon) ngam ɗaɓɓude potal kam e riiwtude nuskeende rewɓe e nder nokkuuji gollorɗi, e nder heen, rewɓe ɓee mbaawii feeñninde ko njiɗnoo feeñninde koo, so anndinde, so rewɓe ndartinii golle tan, aduna oo fof dartoto, sabu oon ñalnde, tereeji e meterooji keewɗi njirlaaki, ko jiydaa e nokkuuji golle keewɗi dartiiɗi.
Kono ina wayino ellee, e nder aduna hee kala, ngoƴa dowrowa hikka ko fitinaaji ndool-ndolaagu kuccitinaaɗi e rewɓe. Yo won Enndo, yo won Turkiya , yo won Farayse, daande ko wootere : “yo ɗi bonandeeji pawiiɗi e ndool-ndolaagu feewde e rewɓe yo ndarto”.
Leydi men Moritani kañum ne ko ɗuum tigi woni ngoƴa dowrowo, sabu e ɗee kitaale, alaa ko ɓuri bonandeeji feewde e rewɓe heewde, yo won e gure mawɗe ɗee walla e laddeeji ɗii. Hannde, beeli jiknaaɓe rewɓe fof ko ko owi, nde ɓiye debbo wirnii kite maa fof, cikkataa ko musiiba hebtoto ɗum. Pelle toppitiiɗe hakkeji aadee, haa teeŋti e rewɓe, ngullitiima haa tampii. Ñalnde fof ko cukalel dewel yanaama too, walla waraama, rewɓe mawɓe ndaɗaani, entaaɓe ndaɗaani, hay tigguuji ndaɗaani.
Ɗumɗoo fof kadi tawa jiydaa e piggal ɓalndu, walla ƴattooje e biyaate muusɗe ɗe rewɓe mbiyatee ñalnde kala e nder galleeji walla e nder birooji.
Waɗooɓe ɗiin bonandeeji ko wuurdaaɓe : ko koɗdiiɗo, ma jeeyeewo bitik, ko desɗo yumma mum cukalel ngel ma ceer-seero neɗɗo, ma jannginoowo ekkol, hay jannginooɓe Ɓuraana. Etee, ɗeeɗoo geɗe bonɗe ɗe rewɓe mbaɗetee ko yaɓɓude hakkeji rewɓe, ndimaagu mum en, neɗɗaagal mum en, hurum mum en mo Allah waɗani ɗum en. Bonandeeji ɗii kadi keewii, ɓurtii. E hitaaande 2017 hee tan, warngooji rewɓe tati maantinɗi mbaɗii e Nuwaasoot : heen gooto, ko ceer-seero mum tawi ɗum e mbedda, yahi haa diwti ɗum, waɗi oto mum « ariyeere » yaɓɓi e dow mum, yahri yeeso kadi nikñi ɗum e yeeso ɓiɗɗo mo ɓe ndañdunoo. Goɗɗo oo kadi, ko ceer-seero mum (alkaati= polis) wiyi omo yaha koyngal bonngal, tawi mo omo wondi e musiɗɗo makko debbo, felliri mo « pistole » mum. Battindiiɗo oo, jom galle mum wiyi ko o addii gorko goɗɗo e mbalndi mum, hirsi mo haa laɓi memi leydi.
Bonandeeji mbaɗateeɗi ɗii kadi haala mum heewi ko tiɗɗeede sabu gacce ɗee nduttintee ko e debbo oo e galle mum en, baɗɗo bone oo yaha e haaju mum. Hay e nder jeewte nanataa ñalnde kala ko sukaaɓe rewɓe cuuraaki, ko kamɓe pooɗata worɓe ɓee, ko nih ɓe mbayi, ko nih ɓe mbayti. Bonande ooɗoo dallintaa bonande oyatoo ! Hay so en kiisiima won rewɓe waɗooɓe ko boni, ɗum rokkataa worɓe ɓee waɗde ɓe bonandeeji baɗata ɓe ɗii.
Yiylanaade waɗooɓe ɗiiɗoo bonandeeji ko ina pota hujjikinoraade ɗeeɗoo golle kaantare ko wallitde ɓe e waɗde ko boni e bonnude renndo fof.
So haala kaa woodi yettaade ñaawirɗi, ñaawooɓe mbiyata ko suka debbo oo ina welaa, mbatta ɗum « Zinaa », walla mbiya alaa sariya ɗo tuugnii ngam sokde worɓe ɓee.
Gila rawane pelle rewɓe ndariima haa eɓɓaande sariya ko fayti e ɗuum ƴettaa to bannge gofornama, neldaa parlemaa. Suudu Senaa e oon tuuma jaɓi eɓɓaande ndee, Asaambelee salii ɓenninde ɗum e hujjikinaade wonde eɗum luulndii diine Lislam. Etee, so ƴeewaama, rewɓe eɓɓuɓe ɗum ɓee kollitii ɗum hoohooɓe diine, gofornama kadi ina jogii jaagorgal kalfinaangal geɗe diine, senaa ina waɗi annduɓe diine, ɓeen fof njiyaani, ko Assembelee tan yiyi ɗum. Ɗum noon ko renndo ngoo haani daraade haa ɗum natta, kono rewɓe ɓee poti ɓurde sirŋinaade heen, sabu hannde, e nder leyɗeele juulɓe e ɓe ngonaa fof, oo musiiba ko ko yettodii ɗum en.
Ɗum noon, wulaaango men ko yo sariya kisnoowo rewɓe e bonandeeji tuugniiɗi e ndool-ndolaagu yo ƴette, etee tabitinee tabitino tiiɗngo.
Mbiyen enen « Jooni eɗen ngolloo ».
KMJ


text:
Yuɓɓo ngo tagopeeje joy (walla 7) ko famɗi fof, taarotooɗe hoodere wootere yiytaama. Habri ɗum ko annduɓe ko fayti e kuule weeyo ñalnde 24 ut 2010.
E wiyde maɓɓe « min njiytii yuɓɓo ɓurngo heewde tagopeeje yiytaango haa e ooɗoo sahaa ». Yuɓɓo naange men waɗi ko tagopeeje jeetati ; yuɓɓo yiytaango ngo ina waɗi tagopeeje jeeɗiɗi, ɗum noon e ngo ɓadtii no feewi ngo men ngo.
Wonande annduɓe ɓe, ɗum ko daawal kesal e ganndal weeyo. Ɓe kuutorii ko teleskop ESO gonɗo to Sili ngam reende, e duuɓi jeegom jawtuɗi ɗi, hoodere nanndunde e naange, wiyeteende HD10180, woɗɗunde en fotde 127 hitaande-annoore (woni 1 202 344 560 000 000 kiloomeeteer = miliyoŋ e temedde ɗiɗi ujunere miliyaar kiloomeeteer). Gaa gaa yuɓɓo naange, yuɓɓo ɓurnoongo mawnude ngo annduɓe njiytunoo joginoo ko tagopeeje 5, tawi heen ɗiɗi ko ɓuje. (RFI)


text:
Faandaare men ɗo ko daɗɗude miijooji, ngam wallude Fedde yiɗɓe Usmaan Gannge e golle mum, hono huufde naalanke men oo, Usmaan Gannge. Sifaa renndo Fulɓe, e no naalanke yiyraa heen. E raɓɓiɗinaade eɗen mbaawi wiyde wonde geɗe 4 ene maantini e nder renndooji Afrik fof, haa arti noon e renndo Ful ɓe Muritani :
– Renndo ngo tuugii ko e lawaakaagal, gila hanko haa hannde ;
– Renndo ngo mahii ko e woon kinɗe ;
– Renndo ngo mahii ko e diine lislaam ;
– Kaalis e njulaagu naatii e renndo ngo, gila e dumunna tuubakiri.
Faandaare men ɗo ko daɗɗude miijooji, ngam wallude Fedde yiɗɓe Usmaan Gannge e golle mum, hono huufde naalanke men oo, Usmaan Gannge. Sifaa renndo Fulɓe, e no naalanke yiyraa heen. E raɓɓiɗinaade eɗen mbaawi wiyde wonde geɗe 4 ene maantini e nder renndooji Afrik fof, haa arti noon e renndo Ful ɓe Muritani :
– Renndo ngo tuugii ko e lawaakaagal, gila hanko haa hannde ;
– Renndo ngo mahii ko e woon kinɗe ;
– Renndo ngo mahii ko e diine lislaam ;
– Kaalis e njulaagu naatii e renndo ngo, gila e dumunna tuubakiri.
Ɗiiɗoo sifaaji nay fof mbattinii e naalankaagal Fulɓe, kam e renndooji keddiiɗi ɗii fof. Tee ko ɗum tagi naalanke Pullo ko lawake, e ko ɓuri teeŋtude o fawii ko e hinnde : bammbaa ɗo, gawlo… E lasli, naalanke ronat e jiknaaɓe mum karallaagal mum en, e mbaawka mum en, ekon. Kono e yonta hannde, naalankaagal tuugingol e kinɗe nana ustoo ; so maayaani. Hannde, ene teskaa wonde naalankooɓe ene peeña e nder kinɗe ɗee fof.
To bannge ngonka naalanke e nder renndo ngo, e no renndo ngo yiyrata naalanke, ene teskaa heen ɗee geɗe :
– adan, walla e lasli : naalanke ene teskaa e renndo ngo, ene hormaa heen (wammbaaɓe…),
o wuuri ko e renndo ngo, ko kanko reenata pinal ngal, ko kanko tohnata luulndiiɓe renndo ngo. Ko ɗum addantunoo mo huleede, e reenteede sabu so o yennii neɗɗo ene ɓenna, alaa ɗo wullittee.
– ɗo yonta hakkunde ɗo, caggal caragol diine lislaam, ñaawooje e peesirɗe e tohnugol yimɓe luulndiiɓe renndo ngartiraama e juuɗe almameeɓe e seernaaɓe ; kono naalanke ene heddoraa hurum seeɗa, haa arti e abbitiiɓe e diine ɓe. Caggal nde kaalis naati e men, jotondiral hakkunde naalanke e yimɓe heddiiɓe ɓe nattii wonde gostondiral, wontii njulaagu, naatnii ko alaano heen, so bonnitde neɗɗo, ngam heɓde e mum huunde ; naalanke nattii huleede, o waɗtii añeede, tee so o bonnii neɗɗo, o wullitoyee laamu ( ñaawoore, polis, ekon).
– hannde oo, geɗe ɗe kaal -ɗen ɗo hakkunde ɗo ɗee fof, ene ngoodi haa jooni, ɓeydii heen ko pinal kesal yilliima e nder winndere nde, e nder aduna o, haa arti e duunde Afrik fof : gannde kese, e karallaagal kesal, e miijooji kesi, to bannge faggudu, e dawrugol, e demokaraasi.
Naalankaagal, hay so wonii ene bonnita e nder renndo ngo, ngal wontii dañirgal, etee ngal noddii karallaagal, e jaŋde, e ngalu, e ka ɓirɗe kese. Nii woni jooni yimɓe heewɓe nootitiima heen, tawi wonaa ɗuum ngaadorinoo.
– haa hannde o kadi naalankaagal ene seyfitee e nder renndo ngo, haa jooni won heddiiɓe e wiyde wonde “toppittoo naalankaagal tan ko kuywe” !
Ɗum fof e wayde noon, ngannden wonde hannde naalankaagal weeɓaani, ngal wontii meccal, sabu ngal naamnii ko ganndal, e pinal, e karallaagal, e ngalu, e kaɓir ɗe, ekon ; etee hannde naalankaagal ene wuurni heew ɓe. Gaagaa ɗum ɗoon, nafooje go ɗɗe ene ngoodi e naalankaagal.
Nafoore naalankaagal
Hol nafoore naalankaagal ? Gila hanki haa hannde naalankaagal ene heewi nafoore :
Hanki ɗee geɗe ene teeŋtunoo e ɓure naalankaagal :
– naalankaagal ko daarorgal pinal leñol, walla renndo, walla leydi : ɗum woni reende aadaaji, e finaatawaa e findinde yimɓe, e nehde ɗum en, e no renndo ngo mahorii nii walla no yiɗiri nii ; jotondiral hakkunde naalaanke e renndo mum ko gostondiral, ko reende aadaaji, e laabi renndo ngo ;
– naalankaagal ko weltinde : hokkude yimɓe ɓe fartaŋŋe heɗaade ko weli e nofru, e ɓernde, e fittaandu ;
– naalankaagal ko hirjinde : hokkude yim ɓe ɓe softeende, e cuusal, haa arti e nder kewu teeŋtuɗo (hare, wolde, ekon) ;
Hannde ne, ɗee geɗe ene njeyaa walla ene keddii e ɓure naalankaagal :
– daarorgal pinal: ndeeɗoo toɓ ɓere noon fuɗɗiima ustaade ; woon ɓe njiɗaa pinal mum en lasliyankeewal (wostaa ɓe, majjuɓe, taayɓe….);
– weltinde : ɗum haa jooni ene heddii ;
– hirjinde : ene heddii haa jooni kono ustiima, haa teeŋti wonande naalankooɓe ɓe ngalaa toɓɓanɗe e nder jimɗi maa tuugnorɗe mum en, walla e nder golle mum en, so wonaa he ɓde ngalu walla ndaartude kaalis ;
– Jotondiral, e jokkondiral enɗam, e gostondiral geɗe aduna ustiima walla nii majjii so ƴeewaama ngonka yimɓe ɓe no siforii nii hannde : jinngijinngitere, ngañamtumaagu… ; njulaagu lomtiima gostondiral, ustii pinal e nehdi e nder loowdi naalankaagal ngal ; naalankaagal wontii da ñirgal ngalu e yim ɓe ;
– Pinal kesal ngal : gannde kese, e karallaagal kesal mbaylii mbaadi naalankaagal e nder aduna o fof, alaa ko haali e leyɗeele ɗe koloñaal en laaminoo. Nii woni naalankaagal waɗtii huutoreede ngam:
– ɓey ɗude jokkondire hakkunde leyɗeele, e leƴƴi, e renndooji : naalankaagal e coftal ɓalli, walla fannuuji golle goɗɗe ;
– waliitde findinde yim ɓe, e nehde ɗum en e jam e dee ƴre, e ɓenninde miijooji kesi : hono haɓde e majjere, e ñabbuuli (Jontinooje, SIDA, ekon), e waylude aadaaji hono duhnudesukaaɓe rewɓe, e ko nanndi heen ;
– sarde miijooji kesi : to bannge faggudu e cellal, toɗɗaade naalankoo ɓe yo ngon nelaaɓe hakkunde leyɗeele wonande woon ɗeen pelle winndereyankooje toppitii ɗe sukaa ɓe (UNICEF) walla cellal (OMS), e pelle ɗe ngonaa laamuyankooje : yeru Yuusu NDuur, e Baaba Maal, ekon.
Darnde naalanke hannde :
E fawaade e ko kaal -ɗen dow ko fof, e yiyannde am, darnde naalanke e nder renndo men hannde ene waawi wonde ɗee geɗe garooje :
Naalanke, so o welaama, so o yi ɗii, omo waawi wonde hannde o daarorgal leñol, maa renndo, walli leydi. Ɗo noon, o ɓetirtaake welde mo daande e gaaci. Alaa, wonaa ɗuum ! O waawata wonde ɗum tan, ko ma o tabita e tuugaade e pinal makko, e ɗemngal makko neeniwal, e ƴoogde e mbunndi-mbunndi pinal leñol makko, o yima jimɗi baɗɗi maanaa, pindinooji, tawa wonaa jimɗi puucipaacaaji. Sikke alaa, omo waawi jiggaade e pine go ɗɗe, kono yo o ƴeftu heen ko moƴƴi e ko nafata, o reentoo hade ko o jiggotoo ko yoolde ko o jeynoo ko.
Naalanke ene waawi hirjinde, e findinde, e softinde yim ɓe e nder welamma, kam e nder caɗeele aduna gondaaɗe. Kono kadi ko e dow toppitaade loowdi moƴƴiri.
Naalanke ene waawi wallitde e sarde miijooji, e tuugnorɗe kam e eɓɓaa ɗe kese, e safrude ñabbuuli renndo ngo, e leydi ndi.
Naalanke fotaani gollaade naalankaagal tawa alaa toɓɓannde jahrugol yeeso ɗo o ɓaarii, tee kadi tawa o faandoraaki heen rewde e joom jawdi en e ɓamtude ɗum en, e yennude woɗɓe….
Naalanke ene waawi toppitaade no o wuurdi, e no o alɗiri, tawa o bonnataa hay gooto, o seyfittaa hay gooto.
Naalanke, so o dañii, omo foti yeñtinde ngalu makko, haa arti e waɗde ko yiitinii, hono golle maantinii ɗe mbele dañal mum ene battina e renndo ngo, e leydi ndi : waɗde eɓɓaale faggudu maa pinal, o nafa leydi ndi e yim ɓe ɓe, da ñal makko waasa wonde ɓellere gajjal.
Naalanke, hay so o lollii, o fotaani taƴondirde e leñol ngol. Omo foti salaade, e kala sahaa,waɗde heɗɗaawo hakkunde makko e yimɗɓe makko, e ko wonaa ɓeen tan. Omo fotaani hulde yiyeede, e jokkondireede. O fotaani mawnikinaade.
Naalanke, hay so o lollii, ene foti walleede to bannge pinal (wonande yimɓe pinal) e to bannge ngalu (wonande joom ngaluuji en, walla alɗuɓe leñol ngol).
Naalanke fof, haa teŋti e lolluɗo oo, ene foti suusnude hoore mum naalankooɓe woɗɓe walla sukaa ɓe fuɗɗotooɓe ɓe ; o walla ɓe e humpito makko, e karallaagal makko, mbele eɓe ndewa e laawol moƴƴol, ɓe ngadda ballal maɓɓe e ɓamtaare ooɗoo fannu e nder renndo ngo.
Tonngol :
Sikke alaa, naalankaagal ene heewi nafoore e ooɗoo sahaa hannde ɗo pine winndere nde fof ceeraani e naatnaattondirde. Alaa e sago naalaankooɓe men paama ɗum, ɓe mballee no ɓe ngollorii, e no ɓe ƴellitorii, sabu ƴellitaare maɓɓe ko ƴellitaare leñol ngol kam e leydi ndi. En njiyii hannde, kala ɗo naalanke ɓamtii e aduna he, ko fartaŋŋe wonannde leydi mum, e renndo mum, e le ñol mum. Naalankoo ɓe ɓe ene poti faamde wonde ko ɓe daarorɗe pinal leydi maɓɓe e ɗemngal maɓɓe, e leñol maɓɓe. Ndeen noon, alaa e sago ɓe ndeena ɗum. Ɓe ndenirta ɗum tan ko toppitaade loowdi moƴƴiri e nder jimɗi maɓɓe, e suurde yimooɓe e amooɓe maɓɓe, ngam fooɗtude yimɓe, e finndinde e hirjinde ɗum en, mbele ene mbaawa daranaade ko nafata, ko ɓamtata, ko manata, ko nawrata yeeso renndo ngo e leydi ndi e ngootaagu mum. On njaaraama.
Nuwaasoot 09/11/2001
Aamadu Umaar Jah
Ndee ɗo yeewtere heblaa ko ɗo e Nuwaasoot, laamorgo leydi Muritani, e ɗa ɓ ɓabde Fedde ƴellitaare Usmaan Gannge e yi ɗ ɓe mum, saanga nde Di ɗ ɗal ngal (Koode Pinal) da ñi duubi sappo. Ɗum wonnoo ko e lewru noowammburu 2001.


text:
Njamala Ba / Jamali Ɗi
Njamala ko
Innde renndinnde
Njamala ina waawi ɓaggeede e fannu
Kulle
.
Teelal Njamala ko Njamala , keewal mum ko Jamali.
Firo
Kullel ladde jeyangel e kulle ɓurɗe juutde daaɗe. Njamala ina njoolɗi. So njamali ina kaɓa ɗi mbiccata ko koye ɗe, ngoota fof fiyra heddiiba hoore mum.
Ɓeydou firo woɗngo
Njamala e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Njamala e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Njamala
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Njamala
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Njamala


text:
Yuppi yontere nde ko Ali Tambura e Aminata Jallo
Saakitaama ñannde :
Ko mbiiɗon hannde mbismii ko ɗiɗo : Ali Tambura cukko hooreejo waaldeere sukaaɓe Sahel e Aminata Jallo taweteeɗo e fedde sukaaɓe rewɓe yeesooɓe mo Burkina. Wonni etu njannde nde hawrii ko e ñawu Kowid 19, Aki Tambura e Aminata Jallo ummiima ngam ɗoftude sukaaɓe famarɓe ɓe (tokosɓe ɓe) e rentaade ñaw koronawiris. To Jiboo, to Gorom Gorom ha e Wagadugu e Bobo ɓe mantaama e dow golle ɗe ɓe ndarni. Ɗum waɗi men yidde anndude holko saabi ɗum ? E ko waɗi kadi ɓe cuɓii wallude sukaaɓe famarɓe ɓe ?


text:
Eddaaji tati yimɓe ngoni e Muritani, ɗiin eddaaji yimɓe ko :
Ɓaleeɓe, remooɓe, waañooɓe, waali wuro en hoɗnooɓe ɗoon gila e yonta kaaƴe kese, hedde duuɓi 6 000 ko adii Annabi Iisaa. Oon sahaa Saharaa ina leppi, wonaani tawo moraande. Ɓeen ko Sooninkooɓe, Seereraaɓe, Fulɓe, Jolfuɓe e Bammbara en. Ko e ɓeeɗoo hardaneeɓe njippii ; ko kamɓe ngoni wiyeteeɓe ɓaleeɓe Muritani. Nde yahnoo haa ɓooyi, yooro ari, nokku oo woni e olde, ɓeeɗoo ɓaleeɓe ngoni e tellaade faade worgo ina ngabboo keccol. Ɓee ɓaleeɓe, no firawna en nii, ina gasa tawa ummii ko e yimɓe laamaandi idiidaartol mbiyeteendi Sing. Laamaandi ɓaleeɓe mehɓe ngoodnoondi hakkunde 15 000 e 1 000 hitaande ko adii Iisaa. Wertallo mayri ko tuggude Muritani hannde oo, haa nokku Misra Ɓooyɗo, woni Maruk, Alaseri, Tuunus haa Misra. Jokku hello 5
Ko ɓaleeɓe tan koɗnoo e oo nokku fof hade aarabeeɓe arde jiimde ɗum e waylude pinal mum. Ko ɓeen yimɓe oropnaaɓe naatnooɓe e duunde Afrik rewrude e maayo Mediteraane inniri « maure », inniri leydi mum en « Maurétanie », fotaani noon faaydeede e Muritani sibu helmere « maure » ndee firata ko « ɓalejum » e ɗemngal Gerek e Lateŋ.
Nde yahi haa Saharaa wonti moraande, hedde 380 ko adii Iisaa, nde leñol ɗiɗmol Muritani, hono Berbeer Sanhajaa en, wiyeteeɓe ummii ko Yemen, ngari e leydi hee. Ko ɓe tirbiiji keewɗi, nanngondirɗi. Ɓe ngoni doolal biyeteengal Lemtuuna.
Edda tataɓo yimɓe oo, cakkitiiɗo oo, ko aarabeeɓe arɓe hakkunde teeminannde 13ɓiire e 14ɓiire, wiyeteeɓe Bani Hasaan en.
Ɗee dente tati nguurdii e leydi hee teemedde hitaande. Ɗe kaɓɓondirii heen, ɗe ceertii heen, ɗe kaɓii heen, kono ɗe mbattini ko resondirde hakkunde majje haa jibini leydi njillundi nguur-ɗen hannde ndii.
Ɗum noon Muritani ko leydi arab-ɓaleeri-berbeer, wonaa leydi Arab-Afrik. Innde Arab-Afrik ndee ko ƴoƴre ngam ittude e leydi hee hettere mum Ɓaleere-Muritani ndee, sibu, denndaangal leyɗe Arab gonɗe e Afrik ɗee, tuggi ɓurndi heewde yimɓe ndii, hono Misra, haa yettii Libi e Sudaan e Tuunus e Alaseri e Maruk, Jibuti, Komoor e Soomali, kam en fof ko Arab-Afrikeeje.
Muritani ko leydi njillundi, baaba mayri ko nokku Aarabeeɓe, yumma mayri ko Afrik ɓaleejo. Ko ngalɗoo jillondiral waɗi, alaa capaato mo ƴiiƴam ɓaleejo Muritani dogaani e ɓalndu mum, alaa kadi ɓaleejo Muritani, Pullo mum, Sooninke mum, Jolfo mum, mo ƴiiƴam capaato dogaani e ɓalndu mum.
Maa mi limtu heen yeruuji garooji ɗii :
Yumma mum Seek Muhammed Faadel, e Seek el Ayniina ko pullo biyeteeɗo Kajjata Baal, taaniraagel ceerno pullo mawɗo, hono Ceerno Sileymaani Baal, compunooɗo laamu diineewu Fuuta.
Yumma mum Abdarhmaan Sheyn lollirɗo Deyba, mawɗo Talaba en, ko Sooninke jeyaaɗo e galle Sumaare en.
Yumma mum laamɗo Tagant, hono Bakkaar wul Suwoyd Ahmed wiyetee ko Tileyla, ko debbo ɓaleejo Muritaninaajo ;
Muhammed wul Habiib, laamɗo Tararsa resii ɓiy laamɗo jolfo mo Waalo biyeteeɗo Jommbot Mbooc, mo o dañdi ɓiɗɗo biyeteeɗo Eli Jommbot.
Muhammed el Bammbaari, kaalif nayaɓo Lemtuuna en, resii ɓiy laamɗo pullo Tooranke ina wiyee Faatimata Sal. Ɓe ndañdi ɓiɗɗo gorko ina wiyee Ahmed gontoyɗo Laamɗo Waalo mo jolfuɓe mbiyata Njaajaan Njaay.
Taanum debbo Laamɗo Barakna, hono Siidi Eli to bannge gorol, ko banndum debbo taanum gorko Jeŋ Buubu Farba, gonnooɗo Hooreejo Senaa.
Ehel Hayba en ina njiidi e ɓaleeɓe Muritani.
Yumma mum Seek El Aafiya wul Muhammed Khuuna jeyaaɗo e Talaba en, yumma mum ummii ko e fulɓe ;
Muhammed Khule, njaatum tirbii Laglaal en, yumma mum ko Sooninke biyeteeɗo Kunndaa Siisee jeyaaɗo e wuro Shinngiti. Shingiti e hoore mum ko helmere Sooninke « si ngede » firoore « woyndu puccu ». Jumaa Shingiti mo Muritaninaaɓe fof paarnortoo hannde oo, mahi ɗum ko Sooninke biyeteeɗo Seek Namu Kamara, gonnooɗo Almaami mum. Nde o sankii ko e jumaa hee o wirnaa, so aɗa naata e jumaa hee, bannge maa nano.
Yumma mum biyeteeɗo El Gaasem, njaatum galle sirifaaɓe Wul Mulaay Seyn ko ɓaleejo (bamaranke) ina wiyee Mayram.
Leñol Wulaad Biri en ina njogii taƴre, hono Takaariir nde nganndu-ɗaa ko ɓaleeɓe, huunde e maɓɓe kadi njippii ko e Sooninke gooto ina wiyee Biri Kaaba Jakitee ;
Yuusuf Keytaa, meeɗnooɗo ardaade suudu sarɗi (asaambele ngenndi) resii biyeteeɗo Khoya mintu El Baan jeyaaɗo e leñol Ehel Siidi Mahmuud en to Kiifa. Yumma mum Khoyya, sooninke biyeteeɗo Suusu Sillaa resondirii e siriif gooto leñol Ehel Siidi Mahmuud en ina wiyee El Baan Haydara.
Tijjaan Jagana ganndiraaɗo Tete resii debbo Rigeybaat ina wiyee Kadjettu mintu Bulemsak.
Mbekku Bah resii Idawaali mo o dañdi Alasan Ba meeɗnooɗo wonde Gardo Kuuɓtodinɗo Kees ngenndi Kisal Renndo.
Yumma mum Daa wul Teys, meeɗnooɗo ardaade Suudu sarɗi Muritani ko pullo ina wiyee Takko Kan.
Yumma mum Sidel Muttaar Njaay, meeɗnooɗo ardaade Suudu sarɗi ngenndi Muritani, hono Sukeyna mintu Hashi, jeyaa ko e Buu Esbaa en;
Iwdi Buddaa wul Buseyri e Ahmed Saalem wul Adduud njalti ko e Fulɓe ;
Leñol Deg-molli en fof ko fulɓe wontuɓe safalɓe.
Kanhanɓe Moodi Nalla en kadi ummii ko e safalɓe Lemtuuna en.
Yumma mum Seek Hamahullah ko pullo ina wiyee Asa Jallo.
Muhammed Lemiin Tañnjaa resii pullo kalajjo ina wiyee Hawwaa Sih, mo o dañdi Tañjaa Seek Sidiyya hooreejo Fedde Ɓamtaare Sooninke. Oon Muhammed Lemin Tañnjaa kadi resii debbo Rigeybaat ina wiyee Boytir mintu Herbal.
Buu el Mogdaad Sek resii debbo capaato leñol Wulaad Ahmed Daamaan en.
Seek Turaad Kamara resii debbo leñol Dew El Haaj en;
Ngalɗoo jillondiral ina yettii Haradaneeɓe :
Huunde e maɓɓe ko seereraaɓe jeyaaɓe e idiiɓe hoɗde e Muritani taƴondirɓe e iwdi mum en, ngonti hardaneeɓe. Huunde e maɓɓe kadi iwdi mum en ko ɓaleeɓe hoɗnooɓe daande maayo, ɓe safalɓe dahanoo. Njantinen heen kadi yimɓe ɓe laamuuji ɓaleeɓe njiyɗintunoo caggal golwole, njeeya ɗum en. Feccere sakkitiinde ndee ko ɓaleeɓe jeyanooɓe e konuuji ɓaleeɓe kaɓɓondirnooɗi e Bakkaar wul Suwoyd Ahmed. Ɓeen ngarnoo ko wallude Bakkar heɓtude Taagant, nde wolde joofi, ɓe keddii nder safalɓe, ɓeen njaggiri ɓe hardaneeɓe.
Hardaneeɓe ina njillondiri kadi e berbeer Sanhajaa en kam e ɓaleeɓe Muritani.
Ko wonaa ɗuum, kaɓirɗe gaaci safalɓe biyeteeɗe ardiin e tidinit ummii ko e ɓaleeɓe. Ambasadeeruuji Muritani nder leyɗe goɗɗe, so ina njettini nulal mum en feewde e laamu leydi njooɗanii Muritani, ɓoornotoo ko wutte e jahdiije mum, turki, mukke, kaala (hawli). Ndii ɓoorneteeri laawɗiniraandi dekere ko ɓoorneteeri ɓaleeɓe Muritani. Peccitagol renndo safalɓe e haɓeteeɓe, seernaaɓe, awluɓe, jiyaaɓe ummii ko e ɓaleeɓe, sibu wonaa ko safalɓe walla aarabeeɓe. Ɗum noon, ɗii leƴƴi jiiduɗi leydi, ƴiiƴam e diine ina poti haɓanaade ngootaagu ngenndi mum en.
Wiyde ina muumta oo goonga puŋŋiniiɗo ko waasde nuunɗude.
Nde Muritani sosaa ndee, baaba mum (leyɗe Aarabeeɓe) keɓtinaani ɗum (so wonaa Tuunus mo Burgibaa). Baaba oo alaa ko waɗaani mbele ɓiɗɗo oo ina waasa yiyde aduna (yeru hujjaaji Maruk), kono, e ballal kaawmiraaɓe (Afrik ɓaleeɓe, haa teeŋti e Senegaal) e ballal njaatige (Farayse) ɓiyngel ngel waawi yiyde aduna. Refti heen, kesindagol e ɗoftal haa leydi ndii jaɓaa nder Fedde Ngenndiije Dentuɗe ñalnde 21 oktoobar 1961.
Refti heen, ɓiɗɗo oo ƴeestii, mawni, lolli nder winndere hee. Gondugol mayri e kareeli goonga, e cosangol hoore mayre kaalis mayri (Ugiyya) ñalnde 30 suweŋ 1973, baɗtugol Miferma e jeyi leydi ndii, baylugol nanondire e Farayse, ngaddani ndi hormeede e teddineede e nder winndere ndee. Ko e nder ɗuum, nde baaba teskii ɓiɗɗo faayodinii, suppitii ngam hankadi heɓtinde ɗum (1973).
Yumma oo weltii sibu meeɗaa seerde e duwaade ngol keɓtingol, kono ɓernde mum darii, hulde hoto ɓiɗɗo ɓoccitaade ɗum, sibu hulde hoto baaba teettude ɗum. Caggal jiytondiral daɓɓal jiknaaɓe, ɗo cukalel ngel dañi ɓamtaade, luural fuɗɗii sabu pooɗondiral hakkunde jiknaaɓe ngam tamde ɓiɗɗo oo. Cukalel kooɗanongel no feewi baaba, teeɗanii bannge baaba ngam ittude hooɗeende mum e baaba, tawi noon meeɗaa yejjitde yumma mum.
Ndeen baaba heɓtinii ɓiyum, kaamiraaɓe (aarabeeɓe-berbeer en) puɗɗii wiyde ina mbaɗta ɗum Aarabe, e duñde ɗum e yedditaade yumma mum (ɓaleeɓe Muritani).
Kaawmiraaɓe jogitiiɓe wonde foti wonde e Muritani tan ko ɗemngal e pinal Arab, ɗo leñol Fulɓe e Sooninkooɓe e Jolfuɓe tawaaka, ko tamanngel miijiyankooɓe siwil en e koninkooɓe leñol Aarabeeɓe-berbeer en waawnuɓe koye mum en dow ɓesngu Muritani no woorunoo rewrude e doole njogitaari, ina lomlomtondira e laamu gila 1978. Ɗii miijooji cosi njuɓɓudi mbiyeteendi fedde baafal siwil e militeer yuɓɓinoore kala ko kewata e leydi hee. Ɓe njogii ko miijo jiggaango to Irak mo Saddaam Huseyn ngo alaa ko goongɗini so wonaa Aarabaagal tan.
Ngoon miijo Aarabaagal tan, ko waawnude leƴƴi ɗi ngonaa Arab gonɗi e wertallo (nokku) leyɗe biyeteeɗe ko leyɗe Arab, yeru nder Muritani, leƴƴi Sooninke, Fulɓe, Jolfuɓe, e Wambarankooɓe wontude alaa e sago Arab, walla ɗi mumtee no ardiiɓe Irak momtirnoo ɓaleeɓe e Kurde en iraknaaɓe. Ndee fedde baafal siwil e militeer fuɗɗii siynude e Muritani miijo Aarabaagal tan ko e 1978 e sifaa tippudi. Hankadi wonata e juɓɓule gardorɗe leydi ndii ko jaɓɓe miijo Aarabaagal tan.
Ɓee miijiyankooɓe puɗɗii mumtude denndaangal jagge ɓaleeɓe Muritani rewrude e diiwgol ɓurtungol, jaawnugol nawgol mum en alateret rewrude e baylugol laabi sariya e baɗgol nanondire golle kese. Woɗɓe ɓee ndiiwaa, walla konu e doole kisal mbari ɗum en (kewkewe kitaale 1989, 1990 e 1991). Muritaninaaɓe moolinooɓe artuɓe e leydi hee haa hannde keɓtaani kaayitaaji mum en etaasiwil e nder binnditagol ngol. Hannde ko ɓe tumarankooɓe nder leydi maɓɓe. Ko ɓe Siidi wul Seek Abdallaahi idinoo artirde e saawiye 2008 ɓee tan keɓi winnditaade. Ɗee jagge ɓaleeɓe mbaasii guurdugal mum en bajjal, hono njoɓdi mum en.
Caggal nde ɓe ndiiwi ɓaleeɓe Muritani, ɓee miijiyankooɓe ndartini ƴettugol gollotooɓe gila e nder njuɓɓudi laamu haa yettii konu e doole kisal. Ɗum addani yoga e sukaaɓe ɓaleeɓe jom en seedanteeje jaŋde ronkunooɓe dañde golle e leydi mum en, uujde faade caggal leydi ngam wuurde e wuurnude galleeji mum en.
Duuɓi jooni ko eɗen njiya yimɓe woɗɓe ummoriiɓe e diiwanuuji Muritani goɗɗi ina koɗtinee e gure daande maayo ɗo ɓaleeɓe Muritani ɓurnoo heewde, leyɗe maɓɓe ndema ina keɓtee e ballal jooɗaniiɓe laamu e nokkuuji hee. Ɗum fof ko ngam waɗtude ɓaleeɓe Muritani ɗeen gure waasɓe, e ɓurteede keeweendi e nokkuuji mum en.
Ɓeydi bone kadi, ko alaa tawo meeɗɗo suurtude ndee fedde (Fedde baafal siwil e milteer), wonaa fedde politik, wonaa fiilaaɓe, wonaa gollooɓe e renndo siwil, wonaa hoohooɓe jaambureeɓe. Deƴƴere maɓɓe ndee ina addana en tuumde ɓe wondude e ɓee miijiyankooɓe, jogiiɓe laamu nguu.
Oo politik mumtugol leƴƴi Muritani ɓaleeji mo ɓee miijiyankooɓe ciynata, saabii ɗum ko yiɗde maɓɓe ɓurtunde wonde aarabeeɓe e famɗinɓe ɓe koye maɓɓe e yeeso ɓeen, ummoriinde ɓe e piggal Beni Hasaan en piynoo ɓe e wolde Shaar Bubba (1640-1666), ɓe kaɗtaa ɓoornaade tuuba (Serwaal) so wonaa ɓe ngonta Aarabeeɓe, ɓe kaɗtaa haalde berbeer, ɓe mbaawnaa haalde Hasaniya, caltol ɗemngal Beni Hasaan en.
(…) Ina moƴƴi gooto e men kala faama ko haalaa koo, faama ngoo noddaango, daroo mbele leƴƴi men ina mbaawaa wuurdude e deeƴre.
Abdullaay Aali Wayga


text:
Ñalnde Aset 7 lewru mee (seeɗto) hitaande 2012, Njuɓɓudi Arafaat, taƴre 4 (secteur 4) mawninii belaa sosngo mum e gardagol hooreejo fedde ndee hono Konnaate Aamadu ganndiraaɗo Suleymaani Konnaate, gorko teskoraaɗo muñal tabitngal, katantaagal ceedtinngal e nuunɗal laaɓtungal. O jeyaa ko to wiyetee Siiwi daande maayo, e nder diiwaan Ngenaar, bannge Muritani.
Ñalawma oo dañii wune no feewi sabu jamaanu keewngu, keewngu doole e yimɓe teskinɓe, teskoraaɓe giɗgol mumen e leñol, ngarii, tawtoraama ñalnde ndee. Wonande jeyaaɓe ɗoon e leegal ngal, pottital ngal limanaama capanɗe tato e ɗiɗo baaba galle, ko jiidaa e hoɗɓe nootitiiɓe. Ciftinen wonde woodii kadi hoɗɓe mawɓe( hay so ɓe sihsiɓe e jaakɓe), ummoriiɓe e nokkuuji goɗɗi, goɗɗuɗi, ngari hawritde heen. Ñalawma oo waɗii gosndiral miijooji coñtungal, naftowal hakkunde terɗe fedde ndee, tawi ko e weeyo hakkilantaagal mawngal e ɓerɗe jaajɗe, laaɓondirɗe. Maa daartol tesko heen ko heewi sabu enɗam wuurtii, giɗgol wuurtii, njonngu ne kay wuurtii. Njuɓɓudi ndii weltoriima kadi, e oo ñalawma, saaktude keɓgol ɗerewol yamiroore laawɗunde keɓtingol mum ummoraade to laamu, gila ñalnde 19/12/2011 e tonngoode 402. Nde fadtirnoo ko oo ñalawma mbele belaaji ena kawrita walla tawtondira, mbaɗa nde ngada beño. Ko ɗum waɗi, ko ɓuri heewde e ñalawma oo, nde ñalli ko tarde e firde e faamnude doosɗe e sarɗiyeeji nder-nderi mayre.
Jooɗnde ndee jooɗii ko e galle Haamiidu Paam, jooɗorde mayre aadoraande. Nde udditiri ko duwaaw e ɗemngal Ceerno Haamiidu Baal mo Baabaaɓe Looti, sabbundu ganndal e yankinaare, imaam raatib jumaa ɗiɗaɓo oo.
Caggal konngol udditirgol gaadorangol jooɗnde (salminaango e bismaango), Konnaate Aamadu huccitini njettoor teeŋtuɗo feewde e fedde ndee, ko adii nde haalata golle gollaaɗe ɗee e ndee ɗoo daande: “ E innde am, miin hoore am, e innde terɗe Yiilirde Siynoore, ɗe ngollodtoo-mi ɗee, mboɗo huccitina njettoor am ɓurɗo teeŋtude fayde e Fedde Arafaat Fuuta, ko aldaa e paltoor (gila gadiiɗo e cakkitiiɗo naatde) sabu waɗde e amen hoolaare timmunde, sabu jaɓde yahdude walla darodaade e amen e nokkuuji kala, hay heen ɓurɗi mettuɗi walla haaɓnaade, sabu jaɓde semmbinirde min hakkilantaagal juumtungal, kuutorɗe ceniiɗe, semmbe haa e ngalu, ko min naatani oo ɗoo dumunna koo, haa e dumunnaaji jawtuɗi, tawi ɗuum fof ko mbele golle ɗee njuɓɓa no haanirta nii, wonana leñol ngol nafoore. Mboɗo gooŋɗini, so wonaano ballal mayre duumingal, min mbaawataano waɗde ngal ɗoo daawal fof, min njaltida e manoore. Mboɗo wiya kadi Alla jaaraama, nde jaaraama. So ɗum ɓennii, maa en kaal ɗoo, e mbaydi tonngaandi, daartol njuɓɓudi ndii, caggal ɗuum naatanen taro e firo doosɗe e sarɗiyeeji ɗowanooji en njuɓɓudi men, ko adii nde batu nguu rokkata en heen yiyannde mum e wasiyaaji mum.
Paamen tan ko adii, so Fedde ndee nanngii oo ɗoo ñalawma pottital e gostondiral miijooji, waɗii eeraango feewde e yimɓe mum, ko goonga, ko haa nde mawnina ñalawma sosngo mayre, kono kadi, ko ɓuri teeŋtude koo, ko haa nde keɓa humpito laaɓtungo ko woni e nder doosɗe e sarɗiyeeji nder-nderi mayre. Ɗo dental woni fof, ena waɗanaa laabi ɗowooji nguurndam mum. Afaraat Fuuta ne, kuule mum nana e jeese men. Paamen kadi, haa hannde, wonde kuule tonngaaɗe e ɗereeji ngalaa ko pirti, ɗoon ɗo terɗe fedde ngoniraani ɗooftaade ɗe. Ɗuum firti ko so fedde hebbinii ɗereeji ne, so tawii laaɓtinaani golle mum, alaa ko gasanta ɗum hay batte sabu nde waawataa safrude ngoƴaaji mayre saka yettaade paandaale, nde toɓɓunoo. Ena laaɓi won ko gollaa haa heewi, won faayidaaji keewɗi dañaaɗi kono kadi won ko keddora-ɗen ko heewi hay so tawii wonaa tan yiɗde hisnude teddungal mayre.
Daartol Njuɓɓudi ndii
Fedde men ndee woodii gila e hitaande 1988, sahaa mo terɗe mayre gadane koɗi e leegal ngal. Nde yiyii ko heewi, nde nanii ko heewi, nde hawrii kadi e ko heewi. Eɗen nganndi, won e sahaaji, ende hawra e sahaaji mettuɗi, tuƴƴinooji ɓerɗe, so wonaano hakkilantaagal mawngal e jogaade faandaare wootere, nde yaltataano ende hisi. Ko noon ne kadi nde lummborii e sahaaji belɗi haa neesti no limmbam, nde dañi heen nafoore e teddungal haa ɗo njuɓɓudi laamu Muritani rokki nde kaayit keɓtinirɗo. Nde mahii jumaaji ɗiɗi ngam riiwtande yimɓe mayre, hoɗɓe ɗoo, ɗanle juutɗe e oon fannu. Nde waɗii koppe, ende sood-soodtondira e hoore mayre geɗe katojinaaɗe, e mbaydi newiindi, ɗo nde soklaani yahde banngeeji goɗɗi. Nde fagganiima hoore mayre kaake ngam nootaade e soklaaji kewuuji mayre ko wayi no yannge, innde, jaɓɓungal e dille pinal. Nde waɗii kadi geɗe maantiniiɗe ko fayti caɗeele janooje e renndo, ko wayi no caɗeele koɗdigal, tifaaɗe dewle e ñaawooje, ɗo en njejjitaani e doggol ngol, balle duuminiiɗe nde waɗanta ñawɓe e jaayyaaɓe, ɗo mbaawi ummoraade fof ».
Caggal nde doosɗe e sarɗiyeeji fedde ndee njanngaa haa laaɓi kadi pira haa deeƴi e hakkillaaji ko Ceerno Habiibu uddiri ñalawma oo eeraango.
Eeraango Habiibu Demmba Soh
“Banndiraaɓe, kala ɗo mbaaw-ɗon wonde e no mbaaw-ɗon wonirde, minen Arafaat Fuutanaaɓe, emin kuccitini e mon dental. Min tawii ko dental tan woni toowal. Min tawii ko dental tan woni kisal. Ɗum firti ko kala ɗo dental alaa, kisal alaa. Kala ɗo dental alaa, toowal alaa, ɓamtaare alaa. Ko ɗuum waɗi min ndenti, min njaggondiri. E nder ko min ndenti, min njaggondiri koo, min njiɗi ko kala ɗo yimɓe ngoni e kala no ɓe mbaawi wonirde yo ɓe njaggondir, yo ɓe nguurdu. Yo ɓe ɓoortu wutte miin-miin, ɓe ɓoornoo wutte minen. Ko e wutte minen tan, yimɓe mbaawata lewirde dunuuli humambinnaagal, koongu, heege, haasidaagal, majjere, ñawu e baasal. Yo gooto fof woppu hiiɗnde e wiinnde, yooɓoo finnde e fiɓnde tawi aldaa e innde.
Emin mbeddii ngol ɗoo konngol fayde e mawɓe men, tiitooɗe men, jannguɓe men e nananteeɓe men nde ngonata hatanteeɓe, ndaroo ngam ko ena ɓamta leñol ngol. On njaaraama”.
Gelongal Fuuta lollirɗo; Njaay Saydu Aamadu


text:
Elto sukaaɓe e luumooji golle
Saakitaama ñannde : Hesɗintinaama ñannde :
Hannde alkamisa ka yewtere On Tottaama Konngol, on hollii yi’anɗe mon ko faatii e eltugol gollooɓe ma eltugol sukaaɓe no heɓira golle no newori.Ko hono yiiruɗon hannde alhaali eltugol gollooɓe e nder leydi mon? Tawu si sukaaɓe ɓen no eltiireede no heɓira golle no newori ? Tawu si eltannde maɓɓe no yahdi luumo golle fewndiingo?Heɗoɗee miijooji jolɗi e ley yewtere men hannde.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
Yimɓe tedduɓe, ɓe golle mum en poti tiimteede e ñemmbeede, wonaa e ardiiɓe leyɗe walla annduɓe tan tawetee, aɓe tawee e nokkuuji kala, haa e fettooɓe bal e reenooɓe galleeji, e worɓe e rewɓe fof… Ɓeen yimɓe ko naftoriiɓe konngol men biyngol “teddungal daasetaake roondete” walla “ woppirde teddungal ”, sibu, ko ɗaɓɓetee e hooreeɓe leyɗe yo ngoppu laamu so timminii lajal ndotaananoo koo, ko ɗuum foti ɗaɓɓeede e kala kalfinaaɗo huunde. Malaaɗo wune ko oon paamɗo wonde “ huunde so welii, moƴƴi woppude ko gila mettitaani “.
Ngolɗoo laawol, holli oon faayiida ko biyeteeɗo Sinediin Siidaan, petto bal mawɗo, gonnooɗo selbe kippu Real Madrid. Hay gooto yaakoranooki omo waɗa ɗuum tawi jooni jooni tan omo heɓi wune, so wonde selbe gidiiɗo nawde karaŋ kawgel League des Champions laabi tati deggondirɗi…
Ko ñalnde 31/05/2018, o habri ko o baynotooɗo kippu nguu, caggal nde o selbii ɗum fotde duuɓi ɗiɗi e feccere. Ɗuum bettii yimɓe fof no feewi, sibu hay gooto yaakoranooki ɗum, haa teeŋti e ooɗoo sahaa mo o dañi wune mawɗo. Kanko Siidaan gooto, woni selbe meeɗɗo dañde ko wayi nii, so nawde karaŋ oo duuɓi tati deggondirɗi, ko jiidaa e karaŋe (karaŋuuji) jeegom goɗɗe, woni karaŋe jeenay (9) e nder duuɓi ɗiɗi e feccere fat !
Kanko Siidaan, o wiyi : « mi fellitii waasde wonde selbe Real Madrid e hitaande faande ndee… Neɗɗo yo anndu ko woni dartaade. Njiɗan-mi kippu nguu ko jam, njiɗ-mi ko ngu jokka e gañaade. Miɗo sikki so mi jokkidii e maggu, ɗuum newotaako (…) Ko goonga mi tampaani tawo ekkinde (selbaade), kono huunde fof e sahaa mum ».
Neɗɗo yo anndu ko woni dartaade
Kono ko ɓuri faayodinde e haala makko kaa ko ɗumɗoo : « Miin e Real, min ndewdii e sahaaji newiiɗi, belɗi, kono kadi min taccidii jolɗe mettuɗe, caɗtuɗe. Mi yejjitaani ɗeen jolɗe caɗtuɗe kadi. So tawii a wonat e welemma ngam joofnirde caɗeele, miin mi yiɗaa ɗuum. Njiɗ-mi ko ngalɗoo daawal kadi joofira mbelemma. Nde pettatnoo-mi bal ndee, ngoppu-mi ko gila ina weli, jooni kadi, njiɗ-mi woppirde selbeyaagal ko no weliri. Nguurndam am fof ko nii njiɗ-mi gollirde ».
Ndeen o rowii haala tan, jaaynooɓe ɓee, ngummii, poɓɓani mo ko juuti. Ɗuum kadi aadoraaka, sibu ina famɗi ɗo jaaynooɓe poɓɓanta neɗɗo. Waɗi noon, ko o waɗii ko yooɗi, ko heewaani yiyeede. E ko ciftorten, ko Manndelaa tan njiy-ɗen waɗi ko ɓuri ɗuum, so woppude laamu caggal manndaa gooto, tawi yimɓe fof ina lutti reewrɗude e ngardiigu mum. Eɗen mbaawi wiyde tan, ɓee njeyaa ko e yimɓe malaaɓe, sibu ɓe njahdi ko e wune, tawi hay gooto suwaa haaɓande ɓe.
Winndannde njaltin heen, ko neɗɗo, kala ɗo ardinaa e ko waawi ardineede fof, yo tiiɗno annda ko woni dartaade e rokkitde teddungal hade yimɓe haastude ɗum. Sibu go’o, ko moƴƴi-moƴƴi golle koo fof, so ɓooyii tan haastete, ɓooydeede addata haasteede, tee ɗuum ko jikkuuji ɗi Alla loowi e yimɓe, alaa ko haali noon kadi, so a ɓooyii e huunde tan, yimɓe mbaɗtat yiyde e teskaade ellaaji maa, so ɓooyii natta yiyde moƴƴi maa. Tati, ko peew-ɗaa golle koo fof, anndu waasataa tawa aɗa ardii neɗɗo walla yimɓe waawɓe waɗde ko mbaɗataa koo, walla nii ko ɓuri ɗuum kadi.
Woppude e teddungal noon, wonaa huunde weeɓnde, sibu ardaade ina weli, kono malaaɗo ko oon paamɗo wonde neɗɗo foti woppude ko ko weli, gila ina weli. Hay e ñaamdu, ko moƴƴi e cellal koo, wiyaa ko yo neɗɗo ummo tawa ina heyɗi seeɗa tawo, woto o fad haa o haara walla haa o ɓuutee. Ɗum noon, ummaade law, woppana heen woɗɓe huunde, ko huunde heewnde malu wonande joomum, weltinoore kadi heddanaaɓe…
Sineddiin Siidaan noon malaama dañii wune !
Bookara Aamadu Bah


text:
Riis ikren ndee haɓre yo dartine e ko yaawi ko addi haɓre ndee ko yo haɗte reentee e aduna o fof.
Kono noon yo aduna o siftor ko ɗum ɗoo tan waɗanoo e dowu saddaam huseyni e leydi mum e ɓesngu mum – ɓesngu leydi mum.
Ko hono nii tan kadafi waɗanoo kanum ne e ɓesngu mum – ɓesngu leydi mum.
Tooňe moƳƳaani, woto fawe e hay gooto e kala to waawi won’de.
So aduna o kaaɓtii hunoku mum haalii e ko ikren waɗaa ko – ko waɗanoo libi e irak koo ne haalete, sabu ko ɓesnguuji ɗi mbiyaani mbaɗaani tinaani tinnaaka tan mbaranoo libi e irak.
Woto wiye ko ONU yamirnoo, hoko ONU yamiranta yo yimɓe mbare leyɗe mbonnee ? Saddam e kadafi njeyaa leyɗe ɗe, ɓe ngonaa mbaroodi fof e wero mum, pittaali maayɗi e ɗeen kaɓe , ko koye mum en nguurannoo, nguurndam maɓɓe ɗam ɓe mbaasi ɗam jotondiraani e hay nguurndam neɗɗo goɗɗe e aduna he.


text:
Simme moƴƴaani ! Yimɓe ina nganndi ɗuum. Kono yimɓe cikkatnoo simme ɓuri bonde tan ko e jofe. Iwee heen ! Alaa tergal ɓalndu aadee daɗngal e bone simme. Ɗum woni ko ciimtol golle annduɓe caakti to Amerik.
Waɗii duuɓi 50 ko ciimtol maɓɓe goɗngol hollitnoo jokkondiral gonngal hakkunde simme e nguɗu jofe. Ko ngoolɗoon ciimtol woni gadanol caaktungol tanaaji simme.
Ñalawma hannde oo ina anndaa wonde tanaaji jawwingol walla poofgol cuurki simme, haaɗaani tan e jofe. Posone biyeeteeɗo nikotiin gonɗo e simme oo, alaa tergal ɓalndu ngal woppi, yimɓe fof e reentaade e ƴettude kuule paddorɗe.
Tuggi ndeen faade hannde, simme warii ko ɓuri miliyoŋ neɗɗo to Amerik. Ciimtol ngol hollii wonde “simme ina wallita jabet, nguɗu heeñere, bontugol nguɗu wonande wondunooɓe heen, ɗoyru, ngoraagu, bonnugol terɗe tigguuji, deedi goorɗi, muus jokkorɗe, ɓuuto terɗe ɓalndu e leefɗingol paddorɗe ɓalndu.”


text:
Ko adii fof, occitannde mum adannde ko reentaade, sibu Alla Toowɗo wiyi: “mi takkanii wonande yurmeende koorka.” En mbiyii ndeen reentaare noon, ko reentaare hoto wonndude e dewbo mum, walla dewbo bawɗo wonde fof. Walla reentaade waɗde ko boni, walla haalde ko boni tuggi nde naange fuɗi haa nde nge muti.
Ɓural koorka Ramadaan:
Abuu Hurayrata (YMAM) wiyi:
Ko adii fof, occitannde mum adannde ko reentaade, sibu Alla Toowɗo wiyi: “mi takkanii wonande yurmeende koorka.” En mbiyii ndeen reentaare noon, ko reentaare hoto wonndude e dewbo mum, walla dewbo bawɗo wonde fof. Walla reentaade waɗde ko boni, walla haalde ko boni tuggi nde naange fuɗi haa nde nge muti.
Ɓural koorka Ramadaan:
Abuu Hurayrata (YMAM) wiyi:
“hono nelaaɗo Alla (JKM) wiyi: Alla toowɗo oo wiyi: kala gollal ngal neɗɗo golli, ko kañum jeyi, haa heddii koorka, ɗum ɗoon ko miin jeyi, ko miin kadi yoɓata ɗum. So tawii laatiima ñalnde ñalawma koorka, hoto ñoh hoto waɗ geɗe caakaneeje, hoto majjikino. So tawii won neɗɗo gooto ƴattii mo walla wiyii ina haɓa e makko, yo o wiy ɗum “ko mi koorɗo laabi ɗiɗi. O wiyi: mi woondirii fittandu Muhammed woni e juuɗe mum oo, ma o yiy ko ɗum lomtini.” Hunuko koorɗo ɓuri lati uurde to Alla ɗoo ñalnde darnga.
Koorɗo noon ina jogii mbelemmaaji ɗiɗi ɗi o weltortoo: so tawii o taƴii omo weltoo e ko taƴi koo. So tawii kadi o hawrii e joom makko, ma o welto e koorka makko kaa. Naniraa ɗum ko Ahmadu e Muslim e Nisaayi.
Hono Abii Amaamata wiyi: “mi arii e nelaaɗo Alla (JKM) mbiy-mi: hollam gollal ngal ina naatna mi Aljanna. Nelaaɗo wiyi mi: ina waɗɗi e maa koorka ngam ɗum ɗoon alaa ko foti moƴƴude, caggal ɗum kadi ngartu-mi e makko laawol ɗimmol o wiyi mi: mbiy-mi, ko yaa hoor ko ɗum waɗɗii e ma”. Naniraa ɗum ko Ahmadu e Nisaa-iyyu e Haakim.
Hono Abii Sayidu khudiriyyu (YMAM) wiyi : “hono Annabi (JKM) oo wiyi: neɗɗo so hoorii ñalawma e laawol sabi Alla, maa Alla woɗɗitin oon ɗoon ñalawma yeeso ma ko ina tolnoo e capanɗe jeeɗiɗi hitaande”. Naniraa ɗum ko dental ha heddii Abuu Daawuuda.
Hono Saada Bun Sahle wiyi: “Annabi (JKM) oo wiyi: to Aljannaaji too, damal gootal ina toon ina wiyee Reyyaan, ina wiyee holto hoorɓe ɓee ngoni? So tawii battindiiɗo naatde o naatii, ngal uddee hankadi ngal wontaa uddite.” Naniraa ɗum ko Bukhariyyu e Muslim.
Pecce mum
Pecce koorka ko ɗiɗi: farilla e yarlitaare. Farilla ina fecco pecce tati: hoorde Ramadaan; koorgol njoɓdi pergitte e koorka takkere.
Kono jooni, koorka ka njiɗ-ɗen haalde ɗoo kaa, ko koorka Ramadaan e koorka yarlitaare, ko heddii e koorkaaji goɗɗi koo, maa aroy e nokkuuji mum.
Ñaawoore koorka Ramadaan
Koorka Ramadaan waɗɗii ko e Deftere e sunna e ko renti heen. Ko faati e Deftere koo, ɗuum ko haala Alla Toowɗo oo ɗo wiyata : “Eehey mon goongɗinɓe, waɗɗinaama e dow mon koorka, hono no waɗɗirinanoo e ɓeen adinooɓe on, mbele oɗon kula Alla. Ko ɗum balɗe dottaaɗe. Kala e mon mo sellaani walla gonɗo e ɗanngal, yo o limtoy ɗum e balɗe goɗɗe, walla yo o sabbo haa balɗe goɗɗe. Ɓeen hattanɓe ñamminde miskineeɓe, oon mo yarlitii ko ɗum ɓuri moƴƴude e mum, so on koori ina moƴƴi e mon, so oɗon nganndunoo. Ko e lewru Ramadaan Quraana jippinaa, ko deeƴre wonande yimɓe e fenñinde heen kadi deeƴre e furqaan. E mon ceediiɗo lewru yo o hoor ndu. Oon mo sellaani walla gonɗo e ɗanngal yo o sabbo haa ñalɗi goɗɗi. Alla yiɗani on tan ko newuya, o yiɗanaa on ɓittere ngam timminde limoore e mawninde Alla e ɗum ko feewniri on mbele oɗon njetta Alla. So tawii a naamndaama ko fayi e am, miin mbiɗo ɓattii, mbiɗo nootoo noddandu so tawii on noddii kam, yo ɓe njaabo mi, yo ɓe ngoongɗin am mbele eɓe peewa. Mi dagnanii on jamma koorka belanteeje faade e suddiiɓe mon, ko ɓe comci mon, onon kadi ko on comci maɓɓe.” Alla wiyi kadi ina anndi ko “welata pittaali mon, o rewni e dow mon, o yaafii on, jooni noon pilondiree e maɓɓe, ɗaɓɓon ko waɗɗini on e maɓɓe. Ñaamee, njaree, haa feeñana on diidol danewol ngol ɗo seertata e diidol ɓalewol ngol, ummoraade fajiri, ko refti heen timminon koorka mon fayde jamma, kono hoto piilondiree e maɓɓe tawa ko on ɗuufniiɓe e der jamaaji, ɗum ɗoon ko keeri Alla hoto badto-ɗee ɗum”. Ko hono nih Alla feeñniniri kaawisaaji mum wonande yimɓe mbele eɓe kula Alla. Ɗiiɗoo kaawisaaji kaalaɗi fof ngoni ko to simoore baqara [kaawise 182-187].
Ko faati e sunna koo:
En mbiyiino koorka Ramadaan fawii ko e farilla e sunna, jooni en naatanii sunna e konngol nelaaɗo (JKM) oo, ɗo wiyata: “lislaam mahaa ko e dow geɗe joy: seedaade deweteeɗo alaa so wonaa Alla, Muohammadu ko nelaaɗo Alla; e daranaade juulde; e tottude asakal; e hoorde lewru Ramadaan; e hijjoore wonande kattanɗo”. Ko ɗeeɗoo geɗe joy Alla waɗɗini e dow jiyaaɓe mum. Kala ko wonaa ɗeeɗoo, Alla yamiraani so wonaa tawa ko duwaawu, ɗuum ne ko ñaagunde. Ndekete Alla tampinaani hay gooto. Nde neɗɗo ñaagotoo Alla noon, yo a taw o timminii njuulu makko ngam ko ɗum neɗɗo adotoo naamndeede ñalnde darnga. Ɗeeɗoo geɗe joy gadiiɗe limteede, woni heen alaa e sago tan ko njuulu e koorka, geɗe tati keddiiɗe ɗee noon naamndii ko kattanɗe. Kattanɗe to bannge dañal, kattanɗe to bannge cellal. E nder hadiis Ɗalhata Bun Abdellaahi, gorko gooto naamndii ma Annabi (JKM) oo, oon wiyi: “eehey maa nelaazo Alla (JKM)! Haalan am ko Alla waɗɗini am e koorka?” O wiyi lewru Ramadaan. O naamndii mbele ina woodi goɗɗum? Nelaaɗo wiyi: “alaa, so wonaa tawa ko yarlitaare”.
Kuuba leñol juulɓe:
Annduɓe ɓee fof ina kawri e baɗɗagol koorka e dow juulɓe. Waɗi noon ko ɗum jookdu wooturu e nder Lislaam. Alla anndini heen yimɓe ko ɗum alaa e sago, kala mo salii ɗum, oon ko jartodinɗo e nder lislaam. Parlinagol koorka ko ñalnde altine jammaaji ɗiɗi ina ɓenni e lewru saabaan hitaande ɗiɗmere fergo nelaaɗo Alla (JKM).
Ɓural Lewru Ramadaan
Hono Abuu Hurayrata (YMAM) wiyi hono Annabi (JKM) oo wiyi : “so lewru koorka dariima, nganndee lewru ɓural arii e mon, Alla farlinii e dow mon koorka mum, ina uddita heen damuɗe Aljanna. Ko e nder heen kadi uddetee damuɗe jeyli, seyɗaane tonngee heen. Ine e nder mayru kadi jamma gooto ina wiyee jamma leylatul qadiri, jamma ɓurɗo moƴƴude e ujunere lewru, oon mo hormii jamma oo, Alla hormoo ɗum”.
Hono Abuu Hurayrata (YMAM) wiyi Annabi (JKM) oo wiyi: “so neɗɗo rewii waktuuji joy ɗii, reggondirii Aljumaa haa Aljumaa, Ramadaan haa ramadaan, ma o yaafe ko woni hakkunde majje fof, so o reentiima bonanndeeji mawɗi ɗii. Ɗiin ɗoon bonanndeeji mawɗi noon ina heen bargol hoore e jinaa e ko nanndi e ɗeen geɗe.” Naniraa ɗum ko Muslim.
Abii Sayiid El Khudariyyu (YMWM) wiyi : “nelaaɗo Alla (JKM) wiyi: oon mo hoori lewru Ramadaan, o anndi keeri mum, o reentii ko o foti reentaade heen, o yaafaama ko adii koorka kaa.” Naniraa ɗum ko Ahmadu e Bay-haqiyyu e tuugnorde moƴƴere.
Abii Hurayrata (YMAM) wiyi: “hono nelaaɗo Alla (JKM) wiyi: oon mo hoori Ramadaan tawa ko e iimanaagal e moƴƴere, o yaafaama ko adinoo e bakkatuuji makko.” Naniraa ɗum ko Ahmadu e jom sunnaaji en.
Jaɓɓagol darorɗe Ramadaan e maayirɗe mum
Hono Ibnu Abbaas (YMAM) wiyi nelaaɗo Alla (JKM) wiyi : “lislaam e calɗi diine ko tati: ko kañji ngoni ngooroondi Islaam, kala mo woppi gootel e majji, oon ko keefeero dufoowo ƴiiƴam : 1. seedaade dewateeɗo alaa so wonaa Alla ; 2. waktuuji binndaaɗi ɗii ; 3. hoorde lewru Ramadaan”. Naniraa ɗum ko Abuu Yali
Hono Abuu Hurayrata (YMAM) wiyi hono Annabi (JKM) wiyi : “oon mo taƴi e nder ñalawma koorka Ramadaan tawi wonaa ko Alla yamiri heen koo, o waawaa yoɓande ɗum hay sinno o hoorii nguurndam Aduna oo fof”. Naniraa ɗum ko Abuu Daawuuda e Ibnu Maajah.
Ko tabitinta lewru Ramadaan? Tabitinta lewru Ramadaan ko yiyde lewru nduu e hoore mum. Hay sinno ko seede gooto nuunɗuɗo wiyi, wiyi yiyii ndu, walla timmugol limoore lewru saabaan balɗe mum capanɗe tati. Ko ɗum woni ko waɗataa luural. Ɗum noon eɗen paama ɗum e hadiseeje garooje ɗoo ɗee :
Hono Ibnu Umar (YMAM) wiyi “yimɓe njiyii lewru kaalan-mi nelaaɗo Alla (JKM) wonde mi yiyii lewru, nelaaɗo hoori, o yamiri yimɓe yo koor ndu.” Naniraa ɗum ko Abuu Daawuuda e Haakim.
Hono Abuu Hurayrata (YMAM) wiyi : “Annabi (JKM)o wiyi : so on njiyii lewru kooree, so on njiyii ndu kadi taƴee. So ɗum waɗanii on cuddi, timminee capanɗe tati lewru saabaan nduu.” Naniraa ɗum ko Bukhariyyu e Muslim.
Luure to bannge jiyɗe :
Kewal annduɓe jahri to bannge teskuya luural fotaani wonde e darorɗe lewru, kala jiyɗo lewru, haadi ko o neɗɗo juulɗo, nuunɗuɗo, yimɓe poti tan ko tuugnaade heen, fawaade e konngol nelaaɗo Alla (JKM) biyngol : “kooree so on njiyii ndu; so on njiyii ndu kadi taƴee!” Ɗum ɗoon ko eewnaandu huɓtidinndu. Juulɗo nuunɗuɗo ɗo waawi wonde fof so tawii o yiyii lewru, foti wonde ko yiyannde yimɓe fof walla leydi ndii fof.
So ɗum ɓennii, won naamndiiɗo mbele leyɗeele ɗe njiyataa lewru e gite mum en fotde lewbi jeegom ina poti hoorde walla alaa ? Heen bannge eɗen mbiya ɓe potaani hoorde, ngam Alla wiyi e nder Quraana mum tedduɗo oo “kala e mon ceediiɗo lewru yo o hoor ndu; so won e mon mo sellaani walla ko e ɗanngal woni, yo o sabbo haa balɗe goɗɗe. Simoore nagge. [Kaawise : 185]. Bannge keddiiɗo oo, ko so tawii won wonɓe toon ina ngoongɗini Alla, ɓeen ina poti ƴeewde no kooriri ngam, Alla wiyi: “eehey mon goongɗinɓe waɗɗiinaama e mon koorka hono no waɗɗirinanoo e adiiɓe on, mbele oɗon kula Alla.” Simoore Baqara woni [Nagge:kaawise 183] konngol nelaaɗo (JKM) wiyi : so on njiyii lewru kooree, so on njiyii ndu kadi taƴee. Mo yiyataa lewru, oo kam so wonaa tawa fawii ko e Montoor o hoora. So wonaa ɗum kam waɗɗaaki e makko horde so tawii o fawii ko e yiyde lewru.
Jookli koorka
Koorka ina jogii jookli ɗiɗi deggondirɗi ko heen goonga oo feeñata.
Ko reentaade taƴe ummmoraade e puɗal naange fayde e mutal naange, fawaade e haala Alla wiyde: “jooni kay piilondiree e maɓɓe mbaɗon ko Alla fawi e mon; ñaamee, njaree haa feeñana on diidol danewol ummoraade e diidol ɓalewol ummoraade e fajiri, refti heen timminon koorka fayde jamma. [Simoore baqara, kaawise:187]
Anniya:
Fawaade e konngol “ɓe njamiraaka so wonaa yo ɓe ndew Alla, ɓe laɓɓina wonande mo diinaa oo. [simoore Bayyinata, kaawise: 5]
Hol mo koorka waɗɗii e mum?
Denndaangal Annduɓe diina ina kawri koorka waɗɗii ko e ɓeeɗoo: juulɗo, jom hakkille, jontuɗo celluɗo ñiiɓɗo, woni duumiiɗo e nokku. Kono ɓeeɗoo sappo arooɓe ɗoo ɓee, koorka waddaaki ɗum en : kefeero; kaangaaɗo; cukalel; ñawɗo; ɗanniiɗo; dewbo jiyɗo ella; ƴiiƴam jibinirgol; mawɗo nayeejo gorko e dewbo fof; dewbo reedu ; e muyninoowo.
Ɓeeɗoo limtaaɓe noon won heen fotɓe yoɓde, won kadi fotɓe sakkaade miskiino ñalnde kala, won heen kadi koorataa njobataa. Ɗuum noon ma en paamoy ɗum e ko fayi arde so Alla jaɓii.
Jibriil Muusaa Joop


text:
Ngenndi Muritani ina jogii oogirɗe keewɗe, tawi kadi ko mawɗe, golleteeɗe gila 1963. E kala hitaande, sosiyetee SNIM ina mawnina nguun ñalngu. Hikka noon senngo toppitiingo coftal kam e pinal udditii damal Kawgel yimiyankaagal kam e tinndinooje (njalniika ). Ko nii woni Catal Suwoyraat Fedde Ɓamtaare Pulaar he Muritani winnditii heen.
Hol ko addi 04 desaambar (bowte) ?
E tonngol wiyaama ko suka debbo gooto ina wiyee “Sainte Barbe” (walla BARBARA) mawɗo oogooɓe, jiɗaaɗo haa ko alaa ko foti. Waɗi sahaa gooto baaba makko yiɗi resnude mo. Kanko noon o yiɗaa gorko mo baabiraaɗo oo suɓanii mo oo. O salii. Ndeen o saliima, jarani mo yahde egliis (église) o wonta toon dewoowo e deenoowo. Nii woni baaba oo mettini no feewi, yamiri yo o jagge o dummbee, o leeptee kadi leepte caɗtuɗe, tawi o sumirtee ko jeyngol, haa nde o jaɓti fof. Ɓe ngonii e kaan ngonaaka ko juuti o artaani e miijo baabiraaɗo oo. Ñalnde 4 bowte (décembre) 1946, baaba makko yamiri yo o ware, o silee, o waɗee tale. Ko ngoon warngo addani liggotooɓe e oogirɗe ɓee, mawninde oon ñalwama ngam korsa maɓɓe e makko.
Juulde oogooɓe Muritani (Fête des mineurs)
Ngenndi Muritani ina jogii oogirɗe keewɗe, tawi kadi ko mawɗe, golleteeɗe gila 1963. E kala hitaande, sosiyetee SNIM ina mawnina nguun ñalngu. Hikka noon senngo toppitiingo coftal kam e pinal udditii damal Kawgel yimiyankaagal kam e tinndinooje (njalniika ). Ko nii woni Catal Suwoyraat Fedde Ɓamtaare Pulaar he Muritani winnditii heen.
To bannge yimiyankaagal ko Muusaa Lih kam e Aamadu Kan nootanii catal ngal. To bannge tinndinoore maa mbiyen njalniika, ko goomu pinal catal ngal nootitii . Allah hoddiri keɓ-ɗen njeenaaje ɗiɗi pattamlame : Aamadu Kan to bannge yimiyankaagal e goomu pinal to bannge tinndinoore.
Fedde ndee heɓii heen manoore mawnde sabu hollirde darnde mayre e ɓamtugol ɗemngal Pulaar.
En njejjitaa kadi to bannge coftal ɓalli hono Sippiro, leñol ngol waɗii heen faayiida mawɗo, ɗoon ɗo ɓe mbaawi ittude mbiruuji Nuwaasoot ngam mbaɗda kawgel hakkunde mumem. Ɗoo kadi leƴƴi keeriiɗi koɗdaaɗi nootitiima heen no feewi, haa wiyaa ko lammba kaa nawi araaraay pijirlooji ɗii kala. Ko yettere Allah no feewi, Fedde men dañii wune, leñol men kadi dañii wune.
Njettor keeriiɗo feewde e terɗe men jaɓɗe nootitaade e kawgel yimiyankaagal hono (Muusaa Lih kam e Aamadu Kan ) ko hono noon kadi nduttirten teddungal goomu pinal e gardagol Muusaa Lih. Wuro Suwoyraat jaaraama, fulɓe Suwoyraat njaaraama, nde tawnoo e kala fannu kawgel ɓe nootitiima heen ngam softinde e suusnude.
Eɗen mbasiyoo leñol men nde salotoo ɗaweede e kala eɓɓaaɗe nokkuuji men eɓɓi, yaawde ɓe tinde e waasde yaawde tinnde fof. Kadi eɗen mbiya yo ngol heblu ko heewi ngol moofta, mbele ngol waasa betteede ma jamfeede.
On njaaraama.
Haamiidu Mammadu Bah Catal suwoyraat.


text:
En ngardiino e daartol Misra Ɓooyɗo haa ɗoo : “Oon sahaa, firawana en ina njoginoo wiyeteeɓe eskirib en e foksineeruuji goɗɗi ɗi ɓe njoɓatnoo. Ko noon kadi ɓeen eskirib en ndokkirtenoo leydi ɗo mahi dewirɗe mum en e gaññeeje maɓɓe mbele ina njokka waawde toppitaade no firawana ɓee ndewraa so maayii.
En ngardiino e daartol Misra Ɓooyɗo haa ɗoo : “Oon sahaa, firawana en ina njoginoo wiyeteeɓe eskirib en e foksineeruuji goɗɗi ɗi ɓe njoɓatnoo. Ko noon kadi ɓeen eskirib en ndokkirtenoo leydi ɗo mahi dewirɗe mum en e gaññeeje maɓɓe mbele ina njokka waawde toppitaade no firawana ɓee ndewraa so maayii.
Ɗee baɗe nduumiima fotde 500 hitaande. Alaa ko jogori ittude ɗe so wonaa ustagol dañal firawana en sabu yoorooji caɗtuɗi hakkunde (2 200 e 2 150 ko idii Iisaa) cabiiɗi heegeeji e fitinaaji e nder daawal 140 hitaande. Ko ɗuum kadi saabii njangu laamaandi firawana en, naatni Misra e yonta keso inniraaɗo Yonta Hakkundeejo.” Njokken
Yonta hakkundeejo
Caggal njanngu laamu ngardinoongu leydi ndii, e ciltirɗi Laamu Ɓooyngu, njuɓɓudi ngoodnoondi ndii natti waawde tammbaade faggudu leydi ndii. Ɗum waɗi heege yani e diiwaniiji ɗii, ɗum jibini ngolwolon ɓesngu hakkunde majji. Kono ndeen wellitaare hesere addanii ardiiɓe nokkuuji ɗii ƴellitde pinal e faggitaade ngalu, sabu nattii yowitaade e firawna. Ɗum ɗeɓi wayde ko no daɗndu ɓuraa waawde fentude ko hesɗi, ɓuraa finde e ɓuraa dañal hakkunde koon laamuyon. Noon ɓe ngoori haa hedde 2055 ko adii Iisaa, nde laamu ngonnoongu Teb (Thèbes) nguu fooltii keddiiɗi ɗii, rentini leydi ndii kadi e njiimaandi laamɗo gooto, woni fuɗɗoode ummital faggudu e pinal biyeteengal Laamaandi Hakkunde.
E nder oo yonta, firawna en nguurtinii leydi ndii, ɓe ƴelliti ñeeñe e coñce e eɓɓaaɗe mahdi ɓuƴeeje. Laamorgo ngoo egginaa faytinaa wuro Lich, firawna ummanii golle mawɗe, so dartinde dowla oo e ilnude leyɗe ndema ngam dañal ɓeydoo. Ɓe keɓti nokku biyeteeɗo Nubii, galɗuɗo oogirɗe kaŋŋe, ɓe mahi tata paddorɗo fuɗnaange yupporde mayo Niil.
Jam arti e leydi ndii, ndi deeƴti, dañal ɓeydii sabu ndema e oogirɗe, jam huuɓtodini, yimɓe ɓeydii, hay yurmeende ɓeydii, sibu e nder dewe maɓɓe, haŋkadi kala maayɗo maa allaaji njaɓɓo ɗum, huunde nde pittaali laamɓe keerorinoo e yonta Laamaandi Ɓooyndi.
Laamɗo cakkitiiɗo ardaade e Yonta Hakkundeejo oo, hono Amenemhat III, yahii haa yamiri tumaraŋkooɓe (koloñaal en) ummoriiɓe Asii, hoɗde e diiwaan yupporde Niil oo ngam dañde juuɗe jonɗe potɗe huutoreede e golle ɓuƴeeje. E nder daawal dewngal heen, daawal laamu XIIIɓu e XIVɓu, ɓeen tumarankooɓe mbattini ko heɓtude nokku yupporde oo, haa neɗɗo mum en biyeteeɗo Hiksos njooɗii e jappeere laamu Misra.
Hiksos en (woni laamɓe tumarankooɓe) tiimtii e fannu laamu misranaaɓe, mbaɗti wiyde koye mum en firawna, ɗum woni ƴettiti aadaaji tawaaɗi. Hedde 1555 ko adii Iisaa, laamɓe misranaaɓe luuñtitinooɓe to wuro Thebes kaɓɓondiri, caltii laamu Hiksos en ; duuɓi 30 aɓe kaɓa. Kono ko e laamu firawna biyeteeɗo Ahmosis gadano, Misra rimɗi e laamu tumaraŋkooɓe (Hiksos en). Firawna en arɓe caggal ɗuum, kimmirani sompude konu ndoolnungu ngam yaajtinde leydi ndii e jiimde diiwaan fuɗnaange ɓadiiɗo oo. Ɗum woni en naatanii Laamu Kesu.
Firawna en ardinooɓe Misra Laamu Kesu ngartiri jam e yaajeende nder Misra, ɓe kanndii keeri leydi ndii, ɓe tiiɗtini jotondiri mayri e heediiɓe. Konu mayri larti njiimaandi keeri mayri haa njettoyii Siiri e Nubi.
Firawna biyeteeɗo Ramses II heɓi laamu hedde 1279 hade Iisaa. O jokki e mahde juulirɗe e sanamuuji e soorooji. Kanko ɓuri firawna en ɓee kala ɓesnude. Ko e laamu makko njiimaandi Misra e dow Siiri e Palestiin iwi, sibu njannguuji Libinaaɓe e leƴƴi goɗɗi befotonooɗi (kumpitinooɗo maaje), sabu Misra ina alɗunoo e oon sahaa. Faayiida Misra ustiima no feewi nde leñol biyeteengol Asirinaaɓe ummoriingol Misra bannge fuɗnaange rewo keɓti wuro Menfis, keli juulirɗe Teb (Thèbes). Kono hedde – 653, ɓeen njaltinaa leydi ndii e ballal Geresnaaɓe ɓe kasnoo e konu maayo ngadanu. Caggal ɗuum, hedde - 525, Perse en njani e leydi hee, niimi ɗum haa hedde - 402. Ɓe ngartii caggal ɗuum, kono tuubaako biyeteeɗo Alexandre le Grand itti ɓe ɗoon.
Ko e oon sahaa ñeeñal ƴellitii no feewi. Ko wayi no jaajtingol juulirɗe Karnak e Luksoor, mahngo gaññeeje ciŋkaaɗe joolol laamɓe (vallée des rois), juulirɗe Abuu Simmbel … Ko yonta laamuuji galle XVIIɓo e XIXɓo, Totmes, Ramses (Go’o haa 11) ekn…
Hakkunde - 1080 e - 332 doole Misra ngoni e ustaade, sabu kareeli e pooɗondire laamu hakkunde ɓiɗɓe laamɓe e ardiiɓe dewe. Libinaaɓe e Ecopinaaɓe keɓi ardaade leydi ndii e artirde deeƴre seeɗa, kono juutaani. Ɗum waɗnoo ko e hitaande - 332. Misranaaɓe njaɓɓiima Alexandre le Grand sibu o jaggiraa ko no dimɗinɗo Misra e njiimaandi Perse en. Lomtiiɓe Alexandre le Grand njooɗii ko wuro Alexandiri (Alexandrie). Ko wuro ngo Romee en ciiñti, heewngo faayiida no feewi, ko ngo wuro pinal e ganndal. E ngo lolliri defterdu maggo anndiraango “bibliothèque d’Alexandrie” (Defterdu Aleksandiri).
Nde Alexandre Le Grand sankii, seneraal biyeteeɗo Ptolemee lomtii mo : ko ɗum addi laamaandi Ptolemee en. Ɓeen ne ɓurnoo dartoraade ko njulaagu, haa arti noon e njulaagu papyrus (kaayitaaji ndeen). Ptolemee en ɓaarii ko e aadaaji Misranaaɓe, ɓe calii lomtinde ɗoon pinal gerek en. Ɓe mahi dewirɗe goɗɗe e fannu dewirɗe misranaaɓe. Kamɓe e koye maɓɓe ɓe ƴettiti ko lefol laamu firawna en. Ɗum fof ko hoto misranaaɓe caltaade ɓe.
Ɗum fof haɗaani misranaaɓe murtude, caltii njiimaandi Ptolemee en. Ɗuum addani Room neldude toon konu ngam artirde deeƴre e nder “njiimaandi mum. Misra wonti e les njiimaandi Laamaandi Romee en e hitaande - 30. Oon sahaa Room ina yowitinoo no feewi e gawri ummortonoondi Misra. Njiimaandi ndii fof e hiisde haɗaani won ɗiin donaaɗi, ko wayi no kisnugol ɓalli maayɓe (momification) walla dewal allaaji maɓɓe gaadanteeji. Laamu maɓɓe ndeen tuugii ko e njuɓɓudi Romee en, ɓe njaɓaani waɗde no idiiɓe jiimde Misra ɓee nii.
Diine kerecee en naati Aleksandiri tigi rigi ko hedde hitaande 50, tee teeɗanii ko lomtaade dewe tawaaɗe e nokku hee. E hitaande 391, laamɗo kerecee biyeteeɗo Théodose ƴetti sariya kaɗoowo dewe gaadoraaɗe, uddi dewirɗe Aleksandiri. Yoga e majje natti toppiteede, huunde e majje mbaɗtaa juulirɗe kerecee en (Eglises).
Bookara Aamadu Bah
Ƴoogirde : Wikipedia
Papyrus ko kaayitaaji peewniraaɗi lekki ina wiyee Cyperus papyrus. Karallaagal ngal foti yiyteede ko 5 000 hitaande ko idii hannde, to Misra. Hirnaange oropnaaɓe lomtiniri ɗum ko guri jawdi. Ko heen ɓe mbinndatnoo haa e yonta ummital (Renaissance), nde Sinuwaa en njiyti kaayitaaji kuutorteeɗi hannde ɗii e teem IIɓiire hade Iisaa, e yonta laamu galle Han en.


text:
Deeƴere alaa hakkunde Caad e kawtal mum Santrafrik
Saakitaama ñannde :
Caad tuumii konunkooɓe Santrafrik warugol konunkooɓe maɓɓe njeego'o alat feƴƴunde. E nder ɓen waraaɓe njowo e maɓɓe naannŋa addo ɓe sahindineede. Ɗum ko caggal yanangol suudu konunkooɓe wonundu ka keerol hakkune CaaD e Santrafik. Ummu BAH.
Santrafrik no holli wonnde, konunkooɓe maɓɓe ko yimɓe jogiiɓe kaɓirɗe woni ko ɓe tiindondiri e mum ka keero maɓɓe. e bi'ol, ɓen wonuɓe waɗude ɗii fitinaaji ko faalaaɓe waylutogol laamu gila lewru sappoo e ɗiɗaɓuru. Kono haa jooni ɓe heɓaali fehre, sabu dartagol ɓe ɓen halfinaaɓe kisal Santrfrik. Bangii ƴettuno pehe ko ɓuri e yaawude fii no deeƴere artira e keeri maɓɓe. Woo, ɓe weltoraali koo ko ɓee konunkooɓe maayi e nokkeeli ɗin ɗiɗi kala. Faandaarae yeesooɓe Santrafrik ko yo Caad uddite tefoore fii ɗii war-hooreeji....


text:
Fuutankooɓe keewi wiyde jatti mumen ko « Fuuta Kummba Yummen ». Waɗde ma a taw, ko ɗum saabii Usmaan Hammadi Joob yimiri doŋre men « Afrik Neenam, ummo koy yontii ». Ko ɗoon hannde njiɗ-ɗen arde. En ɓooyii nande e jime e jimɗi pelle pine, konnguɗi bayɗi no « Tuubakooɓe ciiɓiima ngaluuji men, caggal nde ndahi ɓesnguuji ََAfrik, kuutorii ɗumen ngam alɗinde leyɗeele mumen ». Ellee, e ɗii duuɓi cakkitiiɗi, ɗum ene jeyaa e ko addani miijiyankooɓe men heewɓe woytaade, e wiyde « yonii hankadi !»
Fuutankooɓe keewi wiyde jatti mumen ko «Fuuta Kummba Yummen». Waɗde ma a taw, ko ɗum saabii Usmaan Hammadi Joob yimiri doŋre men «Afrik Neenam, ummo koy yontii». Ko ɗoon hannde njiɗ ɗen arde. En ɓooyii nande e jime e jimɗi pelle pine, konnguɗi bayɗi no «Tuubakooɓe ciiɓiima ngaluuji men, caggal nde ndahi ɓesnguuji afrik, kuutorii ɗumen ngam alɗinde leyɗeele mumen». Ellee, e ɗii duuɓi cakkitiiɗi, ɗum ene jeyaa e ko addani miijiyankooɓe men heewɓe woytaade, e wiyde « yonii hankadi ».
E ngoon miijo, eɗen teskoo « Farayse ko ko halfunoo en. Huutorii ngaluuji men. Jooni nattii halfude en. Kono nana joƴƴini ɗoon ko ɗeɓata siforeede no sokkiñeeji, ɗuum woni laamiiɓe ummiiɓe e men soko jooɗaniiɓe ɗoo laamuuji leyɗeele doolnuɗe ». Ko noon ɗeɓi wayde. En paamii e ngoon miijo, wonde, ndeke, haa jooni Afrik ummaaki e kalifaandi tuubakiri. Heddii noon, ene wiyee « moƴƴuru alaa e baaɗi, so wonaa ndu bonnaani gese». Njejjit ɗen, waɗi en waasde teskaade bonannde nduun tan ko haala mum mbelka e golloragol mum no «doomburu ŋatirta ene wutta, haa hooltoo peɗeeli ɗaaniiɗo tawa tinaani muuseeki ». Ko ɗum saabii, kala nde suɓngooji hoyreeɓe leyɗeele doolnuɗe ɗee ene mbaɗa, hakkillaaji fof keedta e « holi no jogorɗo laamaade oo jogiri jotondirirde e Afrik ».
So en ƴeftii yeru e Farayse, eɗen nganndi njuɓɓudi dawrugol mum feccii ko e baalaaje ɗiɗi ɓurɗe maantinde, haa nii tati. Woni wiyateeɓe ko bannge nano miijortoo, woɗɓe mbiyee ko ñaamo. Wiyateeɓe ko nano ɓee, ko kanum en ngoni wiyooɓe Farayse waawaa ɓamtaade so liggodaaki e woɗɓe, e so tawii wallaani leyɗeele doofolle ɗee no ɓamtorii. Wonɓe e waalaare wiyateende ñaamo ɓee, kanum en, mbiyi ko « jeyi Farayse ko Faraysenaaɓe. Yoo Farayse tan ɓamte, heddiiɓe yoo ɓamtu koye mumen ». Ko wonɓe e ndee waalaare ɓee mbiyata « njiɗaa hoɓɓe ngara, njiɗaa pine ɗe ngonaa pinal mumen, njiɗaa haalee ko wonaa ɗemngal mumen ».
Ɗee baalaaje ɗiɗi ɗe cifi ɗen kadi ene peccitii e pecce keewɗe, fawaade e wootere heen fof no doliri miijo ngoo. Ene e ɗeen pecce, ɗeɓooɓe wonde ɗo hakkunde ɗoo, ɓe miijo mumen ɗeɓata renndinde miijooji ɗiɗi ɗii fof. Ɓeen ngoni wiyooɓe : « ko faraysenaaɓe njeyi Farayse, so ene liggoo yoo liggano Farayse, kono woto ɗaw heen woɗɓe ». Ngam yeru oo ɓura laaɓde, biyateeɗo Miteraa haa heɓi Hollannde (meeɗnooɓe laamaade Farayse) njeyaa ko e waalaare nano ndee. Ɓeen mbiyi ko yoo Farayse udditano leyɗeele goɗɗe e pine goɗɗe, haa teeŋti e leyɗeele doofolle ɗee. Wayɓe no Jak Chirak, haa heɓi Sarkosi e Marin Le Pen, kanum en njeyaa ko e waalaare ñaamre ndee. Heddoo noon, ene waɗi kadi ɓurɓe seɓɓitaade yeru: Le Pen. Ko ɓeen mbiyata « woto mo ari banndum hiirde ».
Ɗum fof e wayde noon, kala heen laamiiɗo, hay sinno ammbaani leyɗeele keddiiɗe ne, ñammintaa ɗumen so haaraani haa heddi. Afriknaaɓe noon, goram ene keewi wiyde «min njiɗaa oya too laamoo, min njiɗi ko oo gaa». Haaɓnii heen noon ko en ngalaa e suɓotooɓe. Ellee ko ɗum heɓtinoo en nde mbiy ɗen jiɗ ɗen ko Obama laamoo Amerik. En njiyii arti tan ko e ko Ibiraahiima Sar wiynoo e yimre mum « Laamu rewii ɗoo reftii ɗoo kono waylaani gonal men e dunyaa ».
Feere ndee tan, ko yoo Afriknaaɓe ndarnu koyɗe, janngina ɓesngu mum haa waawa huutoraade ko jogii e ngalu, haaɗna dihal mum e ceŋlon mum, waasa waɗtude yaakaare mum e leyɗeele doolnuɗe, ɗe kiilnaaki so wonaa ko nafata ɓesnguuji mumen. Gila noon to pinal, jaŋde, faggudu haa e ko wonaa ɗuum.
Malal Sammba Gise


text:
Ko ñalnde Talaata 12/04/2022 Abdulay Ali Malal Jallo, gardiiɗo Radio Tele Fulɓe naati ñiiɓirde CNRA yuɓɓo laamuyankeewu halfinaango rokkirde siññaaluuji Tele e reende kuule mum en he nder Senegaal. Omo wonndi e sate mawɗo mo ene jeyaa heen jooma-suudu makko, Raabi Seydi, golloowo kadi he RTF, wonndude e musiɗɗo makko Ibraahima Kebe, jaayndiyanke RTF.
Jokku Taro
Like this:
Like Loading...
He jonte jawtuɗe ɗee duketenoo he
“reseaux
sociaux” facebook e
dingire whatsapp ɗee ko Air Senegaal, kompañi laaɗe diwooje
Senegal keso o saliima ɓeydude ɗemngal pulaar e ɗemɗe ɗe
huwtortoo ngam habrondirde e kiliyaneeɓe mum. He ndee ɗoo yontere
ne duketee koko waɗi to Duɗal Ceerno Sileymaan Baal to Geejawaay
ko, he saanga uddugol yontere ɗemɗe ngenndiije Senegaal.
jokku taro
Like this:
Like Loading...
Air Senegaal, Mettere ɗanniyankeeɓe Fulɓe e Noddaadu Yoga e yimɓe wonnde yoo ɗanniyankeeɓe Fulɓe Njow juuɗe mum en he Ndiwoowa Senegaal.He nder balɗe jawtuɗe ɗee gulaali ɗii keewi he nder mejaaji renndo (reseau sociaux) he, taw saabi ɗum ko mettere Fulɓe Senegaalnaaɓe teskaade he nder ndiwoowa kesa kaa, ɗemɗe gollorɗe ɗee Pulaar jeyaaka heen. Ɓe kuwtortoo ko ɗemɗe tati: Farayse, Engele e Jolfe.
Jokku Taro
Like this:
Like Loading...
Tuggude ñalnde 2 Bowte/ Decembre 2014, lomtiiɓe renndo ngoo to Batirde Ngenndi ɓe (les députés a L’Assemblée National) ene mbaawi haalde he ɗemɗe mum neeniyeeje so ene mbaɗa diskuuruuji mum en, huunde nde, e ko ɓenni, heertinanoo tan ko he ɗemngal Farayse. Kuule kese ɗee newnanii haalooɓe ɗee ɗoo ɗemɗe ngendiije ɗe payɗen limtude, woni Pulaar, Seereraare, Joolaare, Jolfe, Soninkoore e Manndiŋkoore, waawde huwtoraade ɗum en he nder jeewte batirdu ndu tawa heddiiɓe ɓee ne ene mbaawa heɗaade joom mum tawa kanun en nanata ɗum ko he ɗemɗe mum neeniyeeje rewrude he nantingol.
Jokku Taro
Like this:
Like Loading...


text:
Ñalnde 21 noowammbar ɓennuɗo ndee, hooreejo leydi oo, honoMuhammed Abdel Asiis, teeŋtinii ɗaɓɓataa manndaa tataɓo ngam ɗooftaade Doosgalleydi ndii. O haali ɗum ko to Waalata, to o yahnoo tawtoreede koolol gureganni. O wiyi noon, ko ɗoo e leydi hee o keddotoo, omo ndaara kala ko yahataheen e ko waɗetee heen. O fawti heen wonde « miɗo teeŋtina noon doosgal leydi haɗaani mi ɗaɓɓoyde wontoyde hooreejo leydi caggal ɗuum ».
Firti ko so ɗeeɗoowoote ɓennii, so manndaa paaɗo oo joofii, omo waawi kadi wonde kanndidaa ngamarditaade leydi ndii. Huunde hesere no feewi, jogornde kadi addude duko mawngo !Gila e jooni boom, luulndiiɓe puɗɗiima jaabaade mo ngam wiyde wonde ina mbeltiie ko waasata ɗaɓɓude manndaa garoowo oo, kono yo o faam, Doosgal leydi ngalharmini ko “manndaa tataɓo”, so reggondirii walla so reggondiraani fof !Hankadi o waawaa artude e laamu, sibu, e doosgal leydi hee wiyaaka manndaaji ɗiɗideggondirɗi walla taƴondirɗi, wiyaa tan ko manndaaji ɗiɗi, so ɗi ngoniideggondirɗi walla ɗi ndeggondiraani fof.
Sibu, kuulal 28 Doosgal leydi ndii caaktangal e hitaande1991, cahtangal ñalnde 25 suweŋ 2006 wiyi : « hooreejo leydi waawi toɗɗiteede tan ko laawol gootol ». Kuulal 29 ngal ɓeydi heen : hade makko ƴettude golle,hooreejo leydi oo ina woondira ɗiiɗoo konnguɗi : “mi woondirii Alla Bajjo Oo, ardoraade peewal, e ɗooftaade doosgal leydi e laabi sariya, e toppitaade ɓesnguMuritani, e hisnude ndimaagu leydi ndii kam e ngootaagu ngenndi ndii e timmalwertallo mum. Mi woondirii Alla Bajjo Oo, waasde abada fuɗɗude wallawallitde, miin e hoore am walla rewrude e woɗɓe, kala feere waawnde yuumtoyde lelnaaɗedoosgal leydi ndii jowitiiɗe e njuuteendi manndaa hooreejo leydi ndii kam esifaa no waylirtee, cifaaɗe nder kuule 26 e 28 ngalɗoo doosgal leydi “.
« hooreejo leydi waawi toɗɗiteede tan ko laawol gootol », ina laaɓti haa maayi, firti ko so waɗii manndaa gadano, ko gooto bajjo goɗɗombaaw-ɗaa waɗde, wona ɗiɗi, a waawaa diwde ɗoon hankadi kaaɗdi nguurndam maa.Ɗumɗoo noon yiiloo banngoo alaa ko nafata heen, « ittamko daande » alaa ɗoo geɗal,so wonaa kay joomum waɗ kuudetaa goɗɗo hono no heewnoo waɗde nii.
Bookara Aamadu Bah


text:
Oms wii kullel addooru ñawu “poliomyelite” gasii e leyɗe Afirik : Holko ɗum fiirti ?
Saakitaama ñannde :
Musiɓɓe nde yontere yeewteten ko ko yowiti e ewnaango Oms woni Waalde halfinaande cellal e adunaaru ndu.
Ɓe hollitii ɓii ñawu “Poliomyelite”, woni kullel addowel rafi “Poliomyelite” gasii fa laaɓi e leyɗe Afirik. Ɗum ko bamtaare mawnde e banngal safaaro. Wadde koɗo men doktoor Dauda Cubb ma artu e ngoon ewnaango.
Holko faami heen ? Holko ɗum fiirti ? Mate hankadi rafi poliomyelite wonta artu e Afirik ? Mate jooni kam jaraani ko sukaaɓe ɓe ene toɓɓane ? Mate kadi eɗen mbaawi ɗaminaade rafiiji goɗɗi iwa e leyɗe Afirik ? Ko wayno Kowid 19, ngu ñawu mo ganduɗaa tampinii aanni winndere nde kala haa teeŋti e leyɗe Afirik,


text:
Jaɓɓorgo Pese Cellal
Pesol: Cellal
Porostaat : jiytal jaakoraangal
Jiytal mawngal waɗaama he ɗee balɗe, paatungal e cellal, ngal huunde e annduɓe kiisii ko waklitere. Annduɓe njiytii mbaktu (bakteri) jotondirngu e...
Ɓure koorka e balɗe juutɗe…
A min ɗistana on ndeeɗoo winndannde yollaanonde ɗoo ñalnde 18 ut 2010. Hawrunoo ko e lewru koorka. Eɗen nduwaanoo denndaangal juulɓe, haa...
Muritani e koronaa : “hoto mantee, jamma suwaa weetde”!
“Koronaa” wontii wowlaandu ndu ɗemɗe aduna oo kala kawri. E lebbi battindiiɗi ɗii, ñawu koronaa hawridinii aduna oo kala, yooɓiima pittaali keewɗi,...
Koorka e taasiyoŋ : Ko pot-ɗaa anndude ?
Koorka yimɓe wonduɓe e taasiyoŋ (taasiyoŋ ɗaɗi nawooji ƴiiƴam) ina waawi saabaade ŋabbugol taasiyoŋ baawngol warde joomum. Miɗo siftina ɗoo huunde e wasiyaaji kimmuɗi...
Koorka e Jabet : wasiyaaji seeɗa newiiɗi
Balɗe seeɗa keedi en koorka. Ɗum noon miɗo wasiyoo ɗoo wonduɓe e jabet yiɗɓe hoorde, wasiyaaji teeŋtuɗi. Ko adii...
Paawngal dengue ko jontinooje walla ko girip ?
Paawngal Dennge (Dengue) ko pawngal jontinooje ne walla ko girip? Doktoor Alhuseyni Sal jaabtiima ngaal naamnal : Paawngal Dennge ina yettii fotde ko ina...
Jokkugol terɗe : Goddol kaawningol
Ɗuum heɓtii ko Faraysenaajo mo goddol mum ñawnoo haa waɗti foofirde ɓoggi. Doktoreeɓe tafani mo goddol ummingol e ɗaɗol nanowol ƴiiƴam, ɗaɗol ngol waylii wonti...


text:
Ñalnde 21 saawiyee 2019, Makki Sal e Aadama Baro kurmbitii sala dow maayo Gammbi, ñonngoowa yolnde hakkunde Ndakaaru e Sigaasoor…
To Senegaal, e ɗii lebbi cakkitiiɗi ko adii woote hooreleydaagu, ko Makki Sal hurmbiti e geɗe gollaaɗe e leydi mum, ina heewi no feewi. Kono, Sala (pom) mawka dow maayo Gammbi, ɓe kurmbiti kanko e Aadama Baro, hooreejo leydi Gammbi, ñalnde altine 21 saawiyee 2019 koo, ɓuri fof maantinde. Sala kaa ko finnde gollondiral hakkunde leyɗe ɗiɗi keediiɗe, naatnaatondirɗe, sala njogorka heewande gammbinaaɓe e senegaalnaaɓe nofoore, haa teeŋti noon e kaasamaasnaaɓe. Njuuteendi sala kaa ko ujunere kiloomeeteer, tawi heen 943 meeteer ko gudroŋ, hakkunde gure ɗiɗi gammbinaaje biyeteeɗe Farafenni e Soma.
Kaa sala, ko huunde fanndanoonde ko ɓooyi, sibu haala mum ɓooyii haaleede, gila e kitaale 1970, kono golle mum puɗɗii ko ñalnde 20 feebariyee 2015. Njaru makka ko 50 miliyaar seefaa (CFA). Fotde 934 neɗɗo ngolliima e makka.
Maa ka ustu yolnde, sibu ndeen laabi ɗiɗi ngoodnoo hakkunde Ndakaaru e Sikaasoor to Kaasamaas : – laawol leydi taartotoongol Gammbi, rewoya Tammbaakunndaa, woni fotde 12 waktu ɗanngal. – laawol tacciroowol baakuuji gammbinaaji nayeeji, keewɗi tanaa e tampere.
Sala kaa ñonngii yolnde Ndakaaru – Sikaasoor, sibu waktuuji 8 fat ina njona taccude yolnde ndee. Ko ɗuum addani gooto e yimɓe tawtoranooɓe kurmbitgol ngol weeynude lefol ina winndaa heen « Casa sans escale, merci prési », firti : « Kaasaa ko aldaa e ƴaaŋtorel, jaaraama persi ». Nafoore makka ɓurii ɗoon, sibu maa ka newnu jokkondiral haa Lagos (Niiseriyaa) rewrude e Gine Bisaawo e Gine Konaakiri. Mo wiyi sodorde noon, wiyi ustagol fere (ɗoo maa ɗe usto fotde feccere (50%)), ɗum noon ngañaari wonande njulaaagu hakkunde leyɗe ɗiɗi ɗee e yimɓe ɓee.
Mande sala Rooso ne hurmbittee haa muritaninaaɓe e senegaalnaaɓe ceerta e caɗeele taccugol Rooso, walla taartoyogol haa Jamaa ?
Bookara Aamadu Bah


text:
HAƁRE RIIS – IKREN WON KO SIFTINI ADUNA O :
Ko riis waɗi e dowu ikren ko moƳƳaani sabu ko warngo yimɓe e borjere kaake e jawdi e ngalu wonan’de ikren e riis e aduna o fof e kuuɓal, hay mo anndaa leyɗe ɗe maa tooke ɗe mem ɗum.
Kono noon hade aduna o Ƴeewde yanannde nde, ina fotnoo adaade Ƴeewde fergitere nde, hoko anndi e hoko addata bonal bayngal nii ?
Kala ko ňaawi riis yo ňaawor leyɗe jannooɗe e irak njani e libi – kala ko ňaawi riis yo nawdor ɗeen leyɗe to caali ňaawoore to.
Won wiyooɓe ikren ko leydi demokarasi(leydi-suɓngooji laaɓɗi) eey ko ngoonga kay, kono libi en irak en ko yimɓe ɓe ngoyantee – ko waɗaa e dowu yimɓe ɓe ko , ko ɗuum woni tooňannde woɗeere nde.
Leydi fotaani ňaawireede laamiiɗo ɗum, so cuɓaaɗo laamii, so baɗɗo hoyre mum laamɗo sabu nde o laamotoo nde o haaldaani e leydi ndi omo waɗa bone, waɗde leyɗe bonnaaɗe ɗee fof ina ndewa bonnuɓe ɗum en ɓe e fewjidiiɓe mum en ňamaande moolanaande moolee daɗnda.
Tee aduna o ina foti yahrude potal, wonaa dental orop e amerik tan poti joganaade aduna o konngol mum pewjowol no waalirta e no finirta.
So tawii ko daňal e doole mum tan huwtortee e aduna o, miijooji woɗɓe ɓe kuwtortaake, waɗde innde demokarasi woto bonne heen sabu huwtoraaka.
Renndooji(sosiyeteeji siwil) aduna ɗii fof ina poti renndu ndenta e konngol e doole mum en caloo laamuuji aduna ɗi ina ummoo tan njana e leydi na mbara ɓiɗɓe mum mbonna kaake mum, uddooji mbaɗee yimɓe njahataa haaju mum en, kaalisaaji mum en moftonoo e bankeeji natta waawde heɓde ngam huwtoroo jawdi mum e waktu nde soklunoo nde !!
Tee ɓesngu leyɗe ɗe hono renndo ngo na paamirtaa ko kanum woni maayo laamuuji ɗi ngoni liɗɗi e nderu maayo ngo, waɗde hoko jaɓantee tan laamuuji ɗi na mbaɗa kaɓe mum en e hakkunde ɓesnguuji ɗi, tawa so a hawrii e ikrennaajo e riisnaajo ina njaha e laawol e nderu pari faranse a waawataa seerndude mbaydi maɓɓe e ngonka maɓɓe ngam ngonaagu maɓɓe gootum.
Neɗɗo gooto ardinee leydi tan naatna leydi e baasal pittaali naatnora aduna o fof e caɗe.
Kaa ngonka ngonaaka ina haani Ƴeewteede haa ɗeen tuuge mbaylitee.
Idrissa ka


text:
Ɗii duuɓi laamiiɓe almaaň e laamiiɓe faranse e laamiiɓe turki ina mbaɗa yah-arta e leydi men senegaal.
E ɓena ngara e ɓe kesɗitina koolaaje maɓɓe e tiiɗnude ɗum e nder leydi men senegaal ndi.
Kanɓe hoɗotooɓe leydi senegaal ɓe ɓe mbaala e leydi ndi fotde baale 3 ko ɓe keewaano waɗde e leydi afriknaari ko, waɗi ɗum ko ɓe woondanɓe leyɗe maɓɓe kala to ɓe ndewi maa ɓe nganndan ɗum en ɓamtaare e Ƴellitaare ɓe ɓeyda ɗum e ko adinooɓe ɓe mbaɗnoo e ko ngaddunoo e leyɗe ɗe ko.
Ko ɗuum woni ɗii baali ɗi ɓe mbaalata e leydi senegaal ndi, paamen hoyreejo leydi baalɗe mum 3 ina ɓoornii paɗe mum ɓoortaani kadi e nder leydi ngootiri ɗuum ko golle keewɗe koy !!
Hoyreejo leydi almaaň honde meeɗata waalde e nder pari faranse baalɗe 3 ??
Eey en calaaki ɓee hoɗotooɓe leydi men, nde tawnoo ko pofondiral taasanɗe addata jayngol, aduna wuuri tan ko dillo, enen ne gardiiɗo leydi men makki sal ko ko woondani en hono no ɓeen ngoodirani ɓiɗɓe leyɗe mum en ɗee ni, ko ɗuum waɗi kala senegaalnaajo paamɗo ina foti hestin’de hoolaare mum e oon makki sal gaadondirɗo e ɓiɗɓe leyd ndi ɗowngo moƳƳo, tee daroo sara makko kala ɗo waawi won’de e nder aduna o, Ko kaan ngonka tan leyɗe mawnuɗe ɗe ndaɗiri leyɗe tokosiɗɗe ɗe.
Ardiiɓe senegaal – ardiiɓe afrik woto njaɓ waɗeede no serwaandu waɗata nagge ni : wuura e mum tan ko aldaa e warde ɗum, nde heyɗi fof ara juuroo ňaama teewu kesu haa haara diwa yaha.
Dawol hoyreejo leydi almaaň ɗoo e leydi senegaal faggude e finaa tawaa jangtaama heen, fini tawi noon leydi fof na jogii heen hello ngo hippitantaake goɗɗo, nde tawnoo galle fof na jogii suudu koɗo, ɗuum firti ko koɗo tawroyte tan e nder suudu mum ndu kono tawoytaa ko woni e nder cuuɗi goɗɗi ɗi ko, haa teeŋti e bannge ngonka renndo hono wuuro(aada) mum …
Ina ɗaminaa nii ɓooyataa koɗo tedduɗo goɗɗo ummoriiɗo e hoyre ngootiri e leyɗe mawnuɗe ɗe yilloo senegaal, tee garɗo heen fof heewi ardude ko e annduɓe e alɗuɓe anndanɓe fannu ngalu fof e faggo mum e no faggartee.
idrissa kah


text:
Eɗen puɗɗoo yaltinde ɗo yeewtere musiɗɗo Njaay Saydu Aamadu lollirɗo Gelongal Fuuta yuɓɓinnoo to Wuro Silɓe ñalnde 23 Morso 2009
Caggal calminali e duwawuuji, e calminaali feewde e ngenndiyankooɓe, o fuɗɗorii ko limtude diiwanuuji Fuuta, o wiyi : « E teddungal Sukaaɓe Silbenaaɓe, en calminii kala ɓiyi mbiy-mi, jiɗɗo mbiy-mi e nanoowo mbiy-mi fof ɗo waawi wonde tuggude e: – Aftuut: Leydi kare e ñaaruuje, wuraaji, caalli e baɗahaaji, – Fuladu:
Leydi Fulaaɓe e Fulakunnda, lappi firdunkooɓe, – Bunndu Kummba, bannaandu Buubu Maalik Sih, rokkan maa Lowre e lommbiinde, addan maa e Ferlo e asli boyli, maama Damga e Leemunna, Ngenaar: ngenndi Naare e daaɗe gelooɗe, nokku Farba e Elfekki, Boosoya (Nokku Abdul e Abdul, Abdul tokara Abdul, Abdul mawɗo e Abdul tokooso, nokku Aali e Aali, Aali tokara Aali, nokku Ndoondi Sammba Nayel e Elimaan Rinnjaw, haa e Hebbiyaaɓe: Diiri Satigi e Almaami, taaniraaɓe Hebbi Demmba, Galo Demmba, Mbantu Demmba, Naawo e Wuuluunde), Hebbi feri, laamii Hebbiyaaɓe, Galo feri, laamii Galoyaaɓe, Mbantu feri, laamii Mbantunaaɓe, Rokkan maa Yirlaaɓe: Yirlaaɓe Jeeri, Yirlaaɓe-Alla-Yiɗi, Pete e Pene- Njuru. Worɓe Jonngi e Cikkitte, taaniraaɓe Binta Maram Ɓooy, ɓe ngawraani duƴƴi, ɓe ndaasaani dooliŋŋaaji. Jaɓɓe lammi, kaaɗi gila e gummbooɗe. Tottan maa Laaw: Laaw Sammba laawaa mehre. Laaw laawii, laawi conndi, yejjiti ceŋle, ruttii wiyi wonaa jiiɓaare ko heñaare, Halayɓe (Halayɓe Demet, Demet dellu daangel maayo, wuro Aadama Sammba, Caski Lamɓe, Duballeewi Aadama Sakke, Mbayla Sillaanaaɓe, Halayɓe Mboon, Halayɓe Suska, Suska e Laba jeeri, laabii laamii, labanaa laamii), Tooro e Mbelleldi (Soowanaaɓe: Soowa e wuro Purel, Edinaaɓe: Edi e Ɗaalal Sabbu Alla, Ceelaaw: Ceelaaw e Ngiro Foonde, Gamaaji e Leeraaɓe: Nokku Umaroowel Sawa Donnde, mo Soogi Donnde e Maamuudu Donnde, takko Gayoo, Sammba-e-Yoɓi-ñamaale, Jamaanaaɓe: Jamaa Alwaali, jamaa Alla waali, diiri Usmaan Dan Fojoo, jatti Alwaali Aamadu Delo, Ceelooji: Nokku Seelooɓe).
Haa addan maa e Dimat: Tulde Dimat, jatti Aali Hammee Juulɗo Kan, diiri Samsu Diin, nokku Kiiraynaaɓe. »
O jokki : Ɗuum noon banndiraaɓe, ɗalanon kam hakke, mi waasa juutnaade.Ƴeewen jubbude e Daartol Fuuta Tooro gila nde nokku o wiyetenoo Tekruur e laamuuji mum gadiiɗi (Lefol Jah Oogo, Laamu Manna, Laamu Tonnjoŋ, Laamu Termes, Laamu Taaga, Laamu Tooro).
Haa nde innde Fuuta nde jaalɗii tuggude e (Lefol Satigeeɓe walla mbiyen Laamu Deeniyankooɓe). Ɗuum woni garal Koli Tengella e Seɓɓe mum e nder dingiral. Cunnoro-ɗen heen ɗeeɗoo naamnde:
Hol gonɗo Sammba Gelaajo Jeegi?
Hol gonɗo Konko Buubu Muusaa?
No wolde Bilbasi arduno e no yahri ?
Lefol Almameeɓe (Darnde Suleymaani Baal e Seernaaɓe Fuuta, Almaami gadiiɗo e Jaagorɗe Fuuta, Diigol jumaaji e nder reedu Fuuta, Darnde e Battande Abdul Ŋaadiri Kan, Njiimaandi Tuubakooɓe, Jattinaare Fuuta Hiraange, Warngo Abel Jandet, Warngo Lam tooro Sidiiki Sal, Baydi Kacce Paam e Mammadu Yero, Ngonka Fuuta Hakkunde). Abdul Bookar (Nguurndam e Maayde).
Tekruur
Nokku men mo koɗ-ɗen e mum hannde o, ko adii innde Fuuta nde, o wiyetenoo ko Tekruur. Rokki mo ndeen innde ko safalɓe Berbeer en, Aarabeeɓe julankooɓe walla wiɗtooɓe yillotonooɓe nokku o. Koɗdunoo e makko ko leƴƴi Fulɓe, Seereraaɓe, Sooninkooɓe, Manndinkooɓe e Jolfuɓe. Ɗiiɗoo leƴƴi nganndaano leydi mumen ndi ena wiyee Tekruur. Kamɓe, ɓe mbiyatnoo ndi ko Nammandiiru, leydi neema e yaajeende. Adii laamaade ndi ko Jah Oogo en.
Jah Oogo
E nder ngenndi Tekruur, laamu Fulɓe nganndaangu tuggi ko e lefol Jah Oogo en. Musiɗɗo Aamadu Umaar Jah to Ɓoggee, e nder deftere mum Jaambareeɓe men e jinnaaɗo men Ceerno Maamuudu Jah mo Salnde Tebegut( yo Alla ɓuuɓan ɗum) mbaɗi wonde lefol Jah Oogo en tuggi ko e hitaande 850 caggal jibineede Annebi Iisaa ɓiyi Mariyam, ngol haaɗi ko e hitaande 1000. Mustafa Booli Kan lollirɗo Saydu Kan, kañum holli ko ngol woodii ko adii ɗuum. E miijo makko, ngol tuggi ko e gila e teeminannde tataɓere, ngol joofi ko e teeminannde 11ɓere . Ko kamɓe ngadii haynude haayre ngam yaltinde heen njamndi. To bannge diine, ɓe ngonaano juulɓe, ɓe ndewatnoo ko sanamuuji. Ko kamɓe ngaddi remru samme e ngaynaaka nagge e nder Tekruur. Eɓe nganndi Caamaaba, Kuumeen e Faddunde Ndaw. Ko ceede ngonnoo kaalis njulaagu maɓɓe. Liɓi lefol Jah Oogo en ko Mannankooɓe.
Laamu Manna
Manna ko innde faarnorde lefol laamu. Wayi ko no wiyde Jaaltaaɓe, Elimaan, Jaagaraf, Arɗo walla Joom, ekn. Ko ɓe juulɓe ɓe ngonnoo. Finnde mum nde Muraabituun-en pellanatnoo diine, ɓe njahdiino e konu mannankooɓe ngu 4000 labangal puccu gila Jaara haa Anndalusii e nder leydi Espaañ. Ko ndeen woni nde ɓe ndewi e Marok, ɓe cosi wuro wiyeteengo Marakees e hitaande 1070 e gardagol Yuusuf ben Tashfiin.
Adii ƴeftude lefol ko biyeteeɗo War Jaabi Njaay. War Jaabi jibini Wat War Jaabi Hammadi Wat lollirɗo Hammadi Manna( e nder tinndi e daari Fuutankooɓe) Kuy Hammadi Manna. Ko ooɗoo Kuy Hammadi Manna addi konngi keewɗi kaaleteeɗi haa hannde e nder reedu Fuuta:
– Bone Manna
– Baalel Manna
-Manna waawaa ndiyam !
– Hol to Kuy am naati ?
– Kuy naatii e dulndu, ekn.
Kuy woni kaananke cakkitto e lefol Mannankooɓe. O maayi ko e yoolayru to wiyetee Maŋaama e nder diiwaan Damga, caggal nde Tekruurnaaɓe pewjani mo sabu kiisgol laamu makko. Maayde Kuy hawri ko e garal Tonnjoŋnaaɓe.
Laamu Tonnjoŋ
Tonnjoŋnaaɓe ko Mandinkooɓe. Ɓe ɓooyaani e nder Tekruur. Ɓe lomtini ko Farbaaɓe. Ko noon paamirten Farba Erem( Mbeñiga), Farba Waalalde (Jeŋ), Farba Jowol(Jaak) e Farba Njum ( Sih).
Laam Termes,
Laam Taaga e Laam Tooro
Caggal laamu Tonnjoŋ, laamuuji tati peccii diiwaan Tekruur o. Ɗiin ngoni laamu termes to bannge funnaange. Laamorgo ngo ko Jaara e nder diiwaan Ñooro Mali.
Laamu Taaga e hakkunde he. Ɓeen ko Fulɓe jillondirɓe e safalɓe. Jettooɗe maɓɓe teeŋtuɗe ko tati: Ruwoy, Aamesti e Dikko. Laamorgo maɓɓe wonnoo ko Kumballi.
Laamu Tooro heedti bannge hirnaange. Laam tooruuji cuɓetenoo ko e galleeje Salsaɓe Gede. Itti ɗiiɗoo laamuuji tati fof ko garal Koli Tenngella e Seɓɓe mum.
Koli Tenngella e Seɓɓe mum
Ko Koli sompi lefol Deeniyankooɓe walla Satigeeɓe. Deeniyankaagal ko suudu e nder hinnde Fulɓe Aynaaɓe. Satigaagal ko lefol laamu Deeniyankooɓe. Koli Tengella Geɗal Liige Heeɗelde Ilo Yeladi Jaaƴe Saadiga Saŋre Boɗewal Maakama.
Baaba makko waraa ko e wolde Jaara e hitaande 1512 caggal jibineede Annebi Iisaa. Wari mo ko biyeteeɗo Umaar Kannjogo miñi mum walla mawi mum Askiyaa Mohammed e leppi Sonngaay en. Koli Tengella ɓamti konu ngu, fayi to wiyetee Bajar walla Baajar to leydi Gine. O woni toon ko Alla haaji, o ɓenni, o naati e Bammbugu, o daraaki, omo yooɓii gaawal e gaandol, fetel e silaama haa o naati e Senegaal. Nde o naati e Senegaal, o daaklii ko e diiwaan Barñi hannde o. Ko toon o ummorii ngam yanoyde e Fuuta heedde hitaande 1559. O naati Daande Maayo ko hakkunde kuurne waalo e coñal, omo wondi konu ngu 3333 labangal.
O adii nanngondirde ko e Laam-Toor Muusaa Eli Banaa Sal, o fooli oon. O yaaɓani Laam-Taaga, o ɓenni e Laamu Termes. Ndeen o fooli ɗiiɗoo laamuuji tati fof, o waɗti ɗi leydi ngootiri, ngondi e les njiimaandi makko. O itti innde ɗe o tawnoo ɗe (Tekruur e Nammndiiru), o lomtini innde Fuuta nde.
Koli laamiima tuggude e nde naati Fuuta haa e hitaande 1586. O maayi ko ɗo wiyetee Ɓoggel Ceeli, funnaange Ligisayba Gorgol. Caggal makko ko jeñgol makko jokki haa e hitaande 1776. Satigeeɓe 26 piilaama e nder reedu Fuuta, tuggude e makko Koli Tenngella haa e Buubakar Faatimata:
1- Koli Tenngella
2- Labba Tenngella
3- Yero Ceɗɗo
4- Buubakar Tabakali Jaaƴe Garme
5- Siree Tabakali
6- Gelaajo Bammbi
7- Siree Garme
8- Njaay Holaa
9- Sawa Laamu
10- Yero Jam
11- Buubakar Sammba
12- Jaaƴe Holaa
13- Siree Donnde
14- Gata Kummba
15- Gelaajo Donnde
16- Gelaajo Jeegi
17- Gelaajo Tabaara
18- Bummu Siree
19- Konko Buubu Muusaa
20- Sammba Gelaajo Jeegi
21- Sule Njaay Mawɗo
22- Gelaajo Gaysiri
23- Siree Garme
24- Sule Njaay Tokooso
25- Sule Buubu
26- Buubakar Faatimata
Ɓeeɗoo fof, caggal Koli Tenngella, ɓuri dowlude ko Sammba Gelaajo Jeegi e Konko Buubu Muusaa. Lollini ɓe ko wolde Bilbasi. Wolde nde waɗi ko hakkunde kitaale 1738 e 1739. Ko wonaa ɗuum ko, fuutanke fof nanii geɗe keewɗe ena kaalee ko wayi no:
– Sammba ko Ceɗɗo
– Sammba ko luuti
– Sammba laamaaki
– Sammba ɗaccaani ɓiɗɗo
Liɓi laamu Deeniyankooɓe ko Njuɓɓudi Seernaaɓe e gardagol Ceerno Suleymaani Baal.
Njaay Saydu Aamadu


text:
Doggol e nder juuɗe laamu ko wayno kasoŋ maa walla ñaawirɗe e nder Moritani wonaa gadanol; sibu hay gooto yejjitaani yimɓe “islaamist” en nde njagga noo ɗo e dumunna ɓennuɗo e sahaa laamu mawuya nde.Ko e ñalawma naange e hoyre gooto e maɓɓe, dognaa e nder “pirisoŋ” mawɗo to.Ko arnooɓe juuraade mo ɓe, yantude e maalde waɗdaande e gollotooɓe e nder to, sibu nde o dogata nde, ko ɓurtungal e melfe e conci kidiiɗi o ɓoornaa e nder toon , o juuwi gardeeɓe e poliseeji fof, tawi oto ina fadi mo boowal e sokkii e mbolo, hay gooto wiyataa ma mi yiyi mo ɗo walla gaay!
Hay gooto kadi yejjitaani e sahaa maawuya, ofisee biyateeɗo Eli wul Dah no dogniraa e nder juuɗe ñaawoore faraysenaaɓe!
Ko maalde tan dogni oo siidi e nder ñaawirde nuwaasoot, etee so tawii lepte caɗtuɗe mbaɗetaake e joom mum en , jokkat tan.
Piyanɗe e nder Nuwaasoot
Hedde w6ɓo kikiiɗe ñalnde 7/04/08 :
Yimɓe heewɓe ceedtiima wonde piyanɗe nanaama e nder wuro Nuwaasoot, laawol fayde Nuwaadibu. Ina wiyee wonde waɗii maayɗe, tawi heen gooto ko polisiyee.
Hedde w22ɓo e h25 jamma ñalnde 7/04/08 :
Tele Muritani mawɗo o habrii e wonde polis yiytii e ñalawma he galle ɗo Siidi wul Siidinaa suɗii ɗo. Poliseeji ɗi e wonɓe nder galle to pellondirii ko juuti. E wiyde Rajo Muritani, waɗii maayɓe ɗiɗo : gooto e ownooɓe ɓe e polisiyee gooto, gooto e maɓɓe kamɓe ownooɓe ɓe gaañiima.
Tele o hollitii ko ina wona hojomaaji ɗiɗi, pellondiral ngal. Kamɓe polisiyeeji ɗi, eɓe uddi galle o haa e sahaa.
Pellondiral hanki : huunde soklinnnde
Subaka hannde (talaata 08 mars 2008), nde polis Muritani felliti naatde galle juuknoo gila hanki jamma, aɓe njaakorinoo tawde toon jihaadiyankooɓe. Kono, hay mbuubu ɓe tawaani toon : ɓeen ulliima e sooynde ndeke gila hanki ! Ɓe mbaali ndeke uddude ko huɓeere mehre; woni, tuuba leppii, liingel maayaani ! maayɓe ɗiɗo e gaañiiɓe 7.
So tawii ko ooɗoo polis halfinaa kisal Muritaninaaɓe, aɓe poti faayde, sibu no Siidi moccitorii ɓe nii e no ɓe ndonkiri marde goomuyel tokosel e nder hare, ina firta ko heewi.
Yo Alla danndu en e polis men.
Hanki 9-04-08, e winndannde men “pellondiral Nuwaasoot, huunde soklinnde”, en nduwinooma “yo Alla danndu en polis men”. Duwaawu o jaabaaka tawo, sibu hannde, e fawaade e kabaaruuji keɓ-ɗen, caggal tisibaar seeɗa, polis uddii galle gooto to leegal biyeteengal Sukuk to Liksaar.
Wonnoo e galle he ko sanɗaaji janngooji e Duɗal Lislaam Toowngal (ISERI). Caggal ɗum ɓe pelli ɓe. Sanɗaaji ɗiɗi piɗaa : biyeteeɗo Muhammed wul Ahmed Baabe (duuɓi 22) e Aali wul Mustafa (duuɓi 20). Ɓe njaggii toon yimɓe tato. E wiyde maɓɓe, sukaaɓe ɓe ina njokkondiri e salaafiste en.
Kikiiɗe hannde, Ardorde kisal Dowla o heptinii wonde ndeeɗoo fiyannde ko juumre. Ɓe njaafniima sibu suka gooto biyeteeɗo Muhammed wul Talebna sankiima heen.
Ɗum ina addana en jokkude duwaade haa hannde kadi : yo Alla danndu en e polis men ! Sibu ko wayi nii saabotoo ɗum ko kulol ɓurtungol e ŋakkeende teylaare
Maaruuf tawtii Shabarnoo
Soumis par admin le jeu, 04/10/2008 – 23:29.
Hannde (10-04-08), naange hoore kellew, Maaruuf wul Habiib, jahdiiɗo Siidi wul Siidinaa, biyetenooɗo woni ko Mali, jaggaama e mbeddaaji Nuwaasoot, to leega Bagdaad-Socogim PS. O jolnoo ko e taksi, omo ɓoornii melfe. Joom taksi o, nde yiyi mo tan jeertii, ari haa hedde sardiŋŋaaji Bagdaad ɗo (Centrale chinoise), dartii ngam habrude sehil mum gooto garde. Ndeen Maaruuf faayii ko jogorɗo nanngeede tan, sortii, dogi. Omo waɗnoo gaŋuuji, o itti o werlii, o wiicii ladde melfe ɗe, ɗo o wiyata omo jola e oto ɗo tan, tawi suka gorko gooto wiyii e makko teeɓ, tawi garde o yettiima, ɓe kaɓɓi mo.
O nawaa komisariyaa Socogim ɗo, o uddaa ɗoon hade makko naweede bannge goɗɗo.
Ina wiyee wonde kanko oo Maaruuf wonnoo mawɗo goomu salaafiyankooɓe warnooɓe tuubakooɓe Farayse e lewru desammbar saraaji Eeleega. Hannde, ina wayi no kamɓe fof ɓe nanngaama haa heddii Siidi wul Siidinaa ɓocciinooɗo kam ne naange e hoyre kellew e juuɗe poliseeji.
BAB


text:
Ko Abdullaay Wad kam e hoore mum saakti oo kabaaru e rajo biyeteeɗo «Voix de l’Amérique (VOA)» nde o wiyata «ko mi kanndidaa e woote 2012 so Alla jaɓii. So Alla rokkii kam balɗe juutɗe, woppidii kam e hakkille am e cellal am, ko mi gonoowo kanndidaa ». Haala ɓurataa ɗo laaɓtude. O haali ɗum ko tawi omo yahi Dental Amerik ngam siifde ballal kaalis ummoraade e Millenium Challenge Corporation.
Hikka Abdullaay ina yahra e 83 hitaande. So ndeen yettiima tawa o heɓii duuɓi 86.
E dumunna jawtuɗo o, jagge keewɗe ɗaɓɓiriino mo nde o wonata kanndidaa ; kono ɗuum, ina anndaa ko feere fowru : kala jiɗɗo heddaade e laamu wiyata ko «ɓesngu ɗaɓɓiri ɗum» ; E ko sakkitii ko, en keɓii heen yeruuji, yo won e Mammadu Tañnjaa mo Niseer, Dadis Kamara to Gine, Abdel Asiis e Muritani, walla nii, Maawiyya hade mum yandineede …
Caɗeele ɗee tan, ko feere nde o tunngata ɗoo nde, rewaani sariya, sibu Doosɗe leydi Senegaal njamiri tan ko manndaaji ɗiɗi wonande hooreejo leydi. Laay Wad noon so siftinaama ɗuum, alaa ko jaabotoo so wonaa « won ɗaɓɓooɓe demokaraasi, ɓe ngonaa demokaraat en ». Kono aduna fof ina anndi ɗum kay wonaa hujja, kono tan deftere janngirtee ko banndum : Mammadu Tañnjaa waawii waɗde ko welaa, ɓeydanii hoore mum duuɓi tati e manndaa mum, alaa ko haali Laay Wad, mo nganndu-ɗaa ina enndatnoo ɗum ko ɓooyi, tee hollitii, tuggude rawane fayde hikka, kañum wondi ko e «yaɓɓooɓe laabi sariya e doosɗe leyɗe mum en». Hol jejjitɗo ballal makko e follunooɓe laamu ñalnde 6 ut 2008 e Muritani ? Walla kadi ballal makko e Muusaa Dadis Kamara, mo o hersaani wiyde ko baaɗiiko.
Ko ndeen kadi Abdullaay Wad heedani ɓiyum, Kariim Wad, laɓɓini ɗum e ko takkaa porlugol ngalu Njuɓɓudi kalfinanoondi yuɓɓinde Mooɓondiral Lislaam to Senegaal (hono ko anndiraa Agence nationale pour l’Organisation de la conférence islamique). Jaayndiyanke biyeteeɗo Abdu Latiif winndiino heen deftere no woorunoo, tiitoriinde « Tinndi e Hiisaaji Ñawɗi ANOCI ». Abdullaay Wad wiyi wonde ɗuum ko kañum tan meeretenoo wibu « So ɓe njiɗii heɓde mi, ɓe tooñata ko Kariim ».
Ko goonga nii kanndidatiir Wad o ina haawi yimɓe. Kono ɓuri haawde ɗum en, ko sabaabu jeyɗo ko omo haala ɗum gila jooni, tawi ina heddii duuɓi ɗiɗi e feccere. Yanti heen, sahaa o e hoore mum wonaa keniiɗo, sibu caɗeele heewde e leydi Senegaal ndi hannde : Ndakaaru ko ko yoolii e nder toɓo, tee yimɓe ɓe njejjitaani tawo « kuppiraaji kuuraa » e wuro ngo.
Ina gasa tawa waɗi mo haalde ɗum jooni, ko senngo makko ngo fuɗɗiima feccaade sabu gooto kala ina hollita yiɗde wonde ; ɗum noon, so o wiyii kanko e hoore makko ko o kanndidaa, maa heddiiɓe ɓe njahru caggal. Ina gasa kadi tawa ko o jiɗɗo mbele yimɓe ɓe ina njejjita Kariim, sibu yimɓe heewɓe ina mbiya wonde kanko Wad, o woni ko e tutaade Kariim, mbele ina lomtoo mo e gardagol leydi ndi. Ina wayino kaaɗoo haala, ina fenna ɗuum.
Ɗum fof e wayde noon, ko laaɓi ko, dingiral Afrik «welii» hannde ! Farayse hanndiima, dadii waɗooɓe ko mbelaa, yo a taw tan ina kisnana ɗum nafooje mum : Muritani, Gine, Madagaskaar, Niiseer, Gabon, Togo … Fof ko alluwal gootal. Alluwal ko wiyetee Françafrique, ɓeen luulndiiɓe ndimaagu leyɗe Afrik, daraniiɓe heɓi ñugga nder gardagol leyɗe e jiilgol ngaluuji.
«Yo Alla rokku en battane moƴƴe», ɗum ko duwaawu ɓurɗo mawnude e duwawuuji haalpulaar en. O jaabaama wonande Nelson Manndelaa, laamiiɗo manndaa gooto, woppi ! O jaabaama ɗo Seŋoor ɗo, paamɗo yontii yaha, yahda e teddungal! O jaabaama e Abdu Juuf, jaɓnooɗo woppirde Laay Wad laamu. Haalpulaar en kadi ina keewi wiyde «ko ullundu ɓoorata tuuba doomru», walla «yahde gila gacce ngaraani». Yo a taw dey ko jam haɓɓi Wad e laamu ! Yahdu noon weli ko gila koyɗe ina ngoodi, tee caliiɗo woppude e teddungal, maa woppir cekel ! Senegaal aan e haaju !
Bookara A Bah


text:
Ngomnati Jiawol Zamfara anndini nyaw ngu hulni be nyaw nanndi be ngabundam yaaki nyawndoobe ngan tabitiki no jogitirta ngu,
Commisimaajo shaanu njamu haa jihakan , Aliyu Abubakar, bee hunduko mo luutani mo Aliyu Muhammed seketeriijo mawdoojo kanyum on suuditika wakkati giidal ko wada hakkude mabbe enanta jaaburu hakkilanta shaanu njamu haa Galluure Gusau.
“mindo tuuma on wadi min yawni foonduki ngam hebta haalakan bee law dooko bura semmbe mallabo sankita nder Jihakan duuda.
“min do wada fodde bawde amin ngam min renta ummaatoore Jiha Zamfara no foti bee batten yaw ngun.”
Kadima O wi ngomnati jinni darned haro yiiki be feesini lekki koo haatoy nder Jihakan amma gannudi mabbe gootel ko be holtorta nastuki burde ‘e sorke bana soynnde rento.
SADIQ ALFA